110 Lanaren etekinak eta jarduera ekonomikoen etekinak, eta sariengatik egindako atxikipenen eta konturako sarreren hiruhileko autolikidazioa - Ogasuna - Ogasuna\nAtxikitzera behartuak dauden eta hiruhilekoan lan etekinak, jarduera ekonomikoen etekinak edo sariak ordaintzen dituzten subjektu pasibo edo zergadunek aurkeztu behar dute.\nEz dute hori aurkeztu beharko, 111 eredua baizik, 6.010.121,04 euro gainditzen ez duen eragiketa bolumena duten atxikitzera derrigortutakoek.\nAurreko hiruhilekoan ordaindu eta atxikitako zenbatekoak aitortzen dira, atxikipen tasa aplikagarrien arabera kalkulatuak.\nUrtea amaituta, urteko 190 eredua aurkeztuko da eta, Pertsona Fisikoen Errentaren gaineko Zergaren aitorpenerako epea ireki aurretik, zergadun bakoitzari 10T eredua entregatuko zaio.\nInternet: 2017ko ekitalditik ZergaBidea plataformako laguntza proposamena erabiliz, edo plataforma berberetik beste programa baten bitartez lortutako fitxategia bidaliz. Eta 2016ko ekitaldira arte Gipuzkoatarian sartuz, bertan dagoen formularioa betez edo ZergaBidea programa zaharrarekin lortzen den fitxategia igoz\nPapera: 110 inprimakia bete eta finantza entitate laguntzaileetan entregatzearen bitartez (atxikipenik ez bada egin, Gipuzkoako Foru Aldundiko Ogasun eta Finantza Departamentuan ere aurkez daiteke).\n631/2014 Foru Agindua, abenduaren 1ekoa, «Pertsona fisikoen errentaren gaineko zergaren atxikipenak eta konturako sarrerak. Lanaren etekinak,jarduera ekonomikoen etekinak, eta sariak. Autolikidazioa» izena duten 110 eta 111 ereduak onartu,eta horiek aurkeztu eta ordaintzeko erak eta epeak ezartzen dituena. (PDF)


Bertze herri batean – BARRETARTIA\nBertze herri batean\nOrain dela urte batzuk, denboraldi labur bat pasatu nuen Cambridgen, hango irakasle batek lagundurik lan egiten. Hala dio, bederen, nire curriculumak, 1997ko irailetik abendura arte Cambridgen izan nintzela, Unibertsitateko irakasle baten zuzendaritzapean ikerketak egiten. Eta egia da eman, hiru hilabete eman nituela bertan, eta baita liburutegian ordu dexente pasa nituela ere, baina burutu nituen ikerketak eta irakurketak ez ziren inork ez zuzenduak, nire senak ez bazen. Izan ere, hango irakaslea (ez dut benetako izena aipatuko, baina dei diezaiogun Peter Smith) behin baizik ez nuen ikusi. Nire bigarren astean-edo nik deitu eta haren lodgings-etara joatera gonbidatu ninduen. Bertan, Unibertsitatean zeukan gelan alegia, hogeita hamar minutu bete genituen gizalegezko hitzak trukatzen. Nik neure proiektua azaletik marrazten saiatu nintzen bitartean, interes handiko aurpegia paratu zuen berak; nik akitutakoan, azalpen batzuk eman zizkidan, nire proiektua oso interesgarria zela, momentu hartan liburu bat bukatzeko zorian zegoela eta horrelako kontuak (orduan ni nintzen interes handiko aurpegia jartzen zuena). Hondarrean, argi samar gelditu zen nik behar izan nezakeen edozein paper sinatzeko prest zegoela (hara joateko ezinbertzekoa zen gutuna egina zidan bezala) eta, batez ere, han kokatzen zela bere laguntzaren muga. Beraz, liburutegiko fondoak kontsultatzen utz ziezadaten eskutitza prestatu zidan eta hori izan zen Peter Smith Cambridge-ko irakaslea ikusi nuen lehenbiziko eta azken aldia.\nHorrela hasi zen, hortaz, nire egonaldia Cambridge-n. Aitortu behar dut egunak nahiko agudo pasatu zirela, eta ia-ia konturatu gabe etxera itzultzeko ordua ailegatu zitzaidala. Gure harremana hain motza izanagatik (ordu erdi bat elkarrekin egon izanari “harreman” deitzen ahal bazaio), uste nuen Ingalaterratik alde egin baino lehen deitu beharko niola, agur errateko eta haren laguntza guzia (edo guttia) eskertzeko. Egia erran, neure buruari dagokiona baino gehiago ematen ari natzaio, amaren ideia izan baitzen agur errateko deitze kontu hori. Zeren ni sinetsita nengoen laguntza guzia eskertzeko deitzen banion, ironiaz ari nintzela pentsatuko zuela nahitaez. Dena den, hain seme ona izaki eta gure harremana laburra baina kortesiaz beteriko izan zela kontuan hartuta, hots egin nion. Abenduak 19 edo 20 zituelarik, hauxe zen (gutti goiti-beheiti) gure bigarren elkarrizketa telefonikoa:\n– Jelou. Kan ai espik guiz mister Esmiz, plis?\n– Jelou, its mi, Santiago, an ai am founin iu tu tel iu dat aim gouin joum tumorrou…\n– …an ai guontid tu sei guzbai tu iu an tu zank iu for ior jelp in Kanbritx.\n– Well, yes, goodbye.\n– An ai olso guontid tu guix iu a merri Krismas an a japi niu yiar (berriz ere, nik ez nuen hau erran nahi, baina ama tematu egin zen eta hondarrean nik, nortasun hauskor eta ahulekoa izanik, kasu egin nion honetan ere).\n– And the same to you.\n– Well, then, I may see you again in another country.\n– Yes, fain.\n– Yes… Goodbye.\nEz dakit, bada. Agian pentsatzen zenuten Oxford eta Cambridge bezalako lekuetan gauzatzen diren elkarrizketa guztiak sakon eta mamitsuak zirela eta hortaz, nigandik, giro hartan hiru hilabete murgilduta egon eta gero, gehiago espero izatekoa zela. Bada sentitzen dut baina ez, gure bigarren solasaldi horretatik ez zen deus interesgarririk edo gogoan izateko modukorik atera. Erran nahi baita, ez zen deus interesgarririk atera mundu orokorraz den bezainbatean, bai, ordea, niretako. Zeren, izan ere, berak botatako esaldi bat izan bainuen gogoan hurrengo egunotan, bueltaka, horrekin zer erran nahi izan ote zuen asmatu ezinean, eta oraindik ere aitortu behar dut ez dudala oso garbi hitz haien esanahia.\n“I may see you again in another country”. “Beharbada bertze herri batean ikusiko zaitut berriz”. Ongi iduritzen zait, ez pentsa, ni berriz ikusteko gogoa adieraztea; baina zergatik “bertze herri batean”? Zergatik ez Ingalaterran, edo Frantzian, edo bertze leku zehatz batean? Ez nuen ulertzen. Gogoeta luze eta sakonak egin ondoren, honako hipotesi hauek bururatu zitzaizkidan:\n1. Nik ez nekien arrazoi misteriotsuren batengatik nirekin haserre zegoen eta argi utzi nahi izan zuen ez ninduela berriz Cambrigde-ra edo oro har Ingalaterrara gonbidatuko. Hortaz, ikustekotan, Ingalaterran ez “bertze herri batean” ikusiko genuke elkar.\n2. Bere emaztea brasildarra izanik, Britainia Handia utzi eta Hego Amerikara bizitzera joateko asmoa zuela zen hitz kriptiko haien egiazko mezua. Bizimodu ingelesaz nazkatuta zegoela, ez zuela inoiz eta inolaz ere bueltatu nahi; ondorioz, ni Cambridge-ra itzuliko banintz ere, ezinezkoa litzatekeela elkartzea. Balizko elkartze horrek nahitaez “bertze herri batean” izan beharko luke.\n3. Ez nuen behar bezain sakon ezagutu, hau ziurtasun osoz baieztatzeko, baina apika bizitza honetaz gogaituta zegoen; hots, ingeles understatement erabiliz, “bertze herri batean” esamoldearekin, “zeruan” edo “bertze munduan” erran nahi zuen, bere buruan hil nahi zuen alegia. Honek biziki kezkatu ninduen; agian “dount du it, laif is biutiful” oihu egin beharko niokeen. Gero, nire hipotesi hau gehiegizkoa zela pentsatuz lasaitu egin nintzen. Harrezkero ez dut konfirmatu, baina bizirik dirauela uste dut.\n4. Agian uste baino hobeki ezagutzen zuen hemengo egoera politika eta, hasieran, “beharbada Espainian ikusiko zaitut berriz” erran nahi zuen, baina gero euskalduna nintzela gogora etorri eta “beharbada Euskal Herrian ikusiko zaitut berriz” esaldira aldatzea bururatu zitzaion; euskalduna bai, baina nafarra ere banintzela ohartuta, baliteke zalantzarik edukitzea azken esaldi honen egokitasunaz eta, azkenean, aukera hauek guztiak hamar segundoan errepasatu eta gero, “bertze herri batean” esaldiari iritzi zion egokien.\n5. Ikasle anitz izanik, ez zen oroitzen nor nintzen eta are gutxiago nondik nentorren eta, kortesiaz, bazterrak ez nahastearren, toki zehatz baina oker bat baino, “bertze herri batean” erran nahiago izan zuen.\n6. Hondarreko hipotesiak nire auto-estimuan izan zitzakeen ondorio kaltegarriak saihestearren asmatu nuen seigarren azalpen hau: nire ingelesa hain perfektua zen, hain ona nire azentua, ezen ezin izan baitzidan antzeman nongoa nintzen; are gehiago, irlandarra edo eskoziarra ote nintzen duda-mudan zebilen eta horregatik, badaezpada ere, gure hurrengo solasaren tokia (Dublin, Glasgow, Galway, Edinborough?) zehaztugabe uztea aukeratu zuen.\nEzin izan nuen orduan eta ezin nuke gaur ere aukera horietako bat hartu. Harrezkero, gainera, elkarrizketa horren oroimenak deseroso sentiarazi izan nau beti, pieza gehiegi dituen puzzle bat balitz bezala.\nOdolaren mintzoa bloga\nArgazkia: Eric Atkins\nEntrada anteriorGaldutako galtzerdiak\nSiguiente entradaEz, LOST-en ez zeuden denak hilda artaburua!\nP.Huarte Larraburu (@zaldieroa)\nOso ona, a zer parrak!. Batez ere telefono hutsune horiekin:\nkar kar kar!! (eta zure garai hartako, dasuposat, ingelesaren fonologiaren transkripzioekin)\nReblogged this on Goizekoa and commented:\nBarre algaraka ibili naiz irakurtzean. Benetan merezi du!


Oarsoaldeko HitzaErrenteria-Orereta Archives - Orrialdea 407 503-(e)tik - Oarsoaldeko Hitza | Page 407\nKonpostajea egiten hasi dira Arramendiko herri baratzeetan\nNork: erik gartzia\t- Ots 19, 2015\nArramendi magalean dauden herri baratzeetan konpostajea egiten hasi direla jakinarazi du bertako zuzendaritza batzordeak. Horrela, lehenengo konpost piloa hilaren 12an bildu zuten sei boluntariok, auzolanean. Herri baratzeen eremuak hiru konpostaje gune ditu. Lehenengo hondakin organikoekin egindako...\nPekingo azpiestazio elektriko eraberritua inauguratu dute\nGaur goizean inauguratu dute Pekingo azpiestazio elektriko berria. Aurrez zituen hamar megavolt anpereko potentziari beste hogei batuko zaizkie....+ Irakurri\nStock azoka egingo dute herriko hainbat komertziotan\nNork: erik gartzia\t- Ots 18, 2015\nBihartik larunbatera bitartean, Errenteria-Oreretako hainbat komertziok stock azoka egingo dute, bakoitzak euren lokalean. 10:00etatik 13:00etara, eta 16:30etik 20:00etara irekita egongo dira, ohiko moduan. Hauek izango dira parte hartuko duten komertzioak: Amy, Arry, Ayma, Bambola, Batitz, Benetton,...\nJosu Illarramendi errenteriarra, Espainiako txapeldun arku tiraketan\nNork: urko etxebeste\t- Ots 18, 2015\n16 urte izan arren, Ostadar taldeko kidea Senior Mailako onena izan zen...+ Irakurri\nBaziren behin… Errenteria-Oreretako Inauteriak\nSardina Oiartzun ibaian flotatzen ikustearekin batera bukatzen dira Errenteria-Oreretako Inauteriak. Hala izan zen, beste urte batez, atzo ere. 18:00etan Amulletako danbor kofradia bere elkartetik atera, eta herriko kaleetan zehar ibili zen, perkusio doinuak zabalduz. 19:30ean sardinaren...\nLau auto erre eta beste sei kaltetu ditu sute batek Bersalles auzoan\nGoizaldeko 03:30 inguruan piztu da sutea Bersalles auzoan, dorrearen aparkalekuan. Lau auto guztiz erre ditu, eta beste dozena erdiri eragin die. Suhiltzaileak joan dira, eta ordu eta erdi behar izan dute sugarrak itzaltzeko....+ Irakurri\nArtelanak, insurjentzia eta komunikazioa landuko dituzte Zintzilik-ek antolatutako erakusketan\nZintzilik Irratiak bere 30. urteurrenaren harira, artelana, komunikazioa eta insurjentzia jorratuko ditu gaur arratsaldean Merkatuzarren zabalduko duten erakusketak. Merkatuzarren egongo da, martxoaren 4ra arte. Hainbat diziplina bilduko ditu erakusketak: pintura, marrazkia, eskultura, argazkigintza, patchwork-a, diaporama, sonorama…...\nEskubide ekonomikoak izango dituzte hizpide, eskubide sozialen jardunaldien barruan\nEskubide Sozialen Aldeko Jardunaldiak antolatu ditu euskal gehiengo sindikalak egun hauetan, eta gaur arratsalderako eskubide ekonomikoei buruzko hitzaldia antolatu dute. 18:30ean, izango da, Xenpelar Etxean: eskubide ekonomikoak, banka etikoa, tokian tokiko moneta eta antzeko aukerak jorratuko...\nOndartxoko auzotarrek bazkaria egingo dute martxoaren 7an\nOndartxoko auzotarrak bazkaria egingo dute martxoaren 7an, Oarso sagardotegian. Antolatzaileek jakinarazi dutenez, izena eman nahi dutenek auzoko Conchi frutategian eman beharko dute izena (Astigarraga kalea, 9). Informazio gehiago jaso nahi izanez gero, 666 81 39 56...\nPontikako erretiratu elkarteak batzar orokorra egingo du ostegunean\nArramendipek bi ekitaldi antolatu ditu aste honetarako. Alde batetik, urteko batzar orokorra egingo dute ostegunean. Bestetik, igandean hilabeteroko dantzaldia egingo dute...+ Irakurri\n« Aurrekoa 1 … 405 406 407 408 409 … 503 Hurrengoa »


Pribatutasun Politika - Giltxaurdi\nARDURADUNA: GILTXAURDI S.L.U.\nHELBURUA: GILTXAURDIn datu pertsonalak tratatzen ditugu administrazio-, kontabilitate- eta zerga-kudeaketarako, instalazioetako erabiltzaileen kudeaketarako, bai eta jolas- eta kirol-jarduerak kudeatzeko, planifikatzeko eta antolatzeko ere, bai banakakoak, bai kolektiboak eta zuzenduak.\nLEGITIMAZIOA: Interesdunaren baimena.Legezko betebeharrak betetzea.Kontratu bat gauzatzea.Arduradunaren interes legitimoa.\nHARTZAILEAK: Honako hauei datuak lagatzea aurreikusi da: Tratamenduaren arduradunarekin zuzenean lotutako pertsonak eta erakundeak: aholkularitza, informatika edo laneko arriskuen prebentzioa.Administrazio publikoa: Baztango Udala\nESKUBIDEAK: Zure datuak eskuratzeko, zuzentzeko eta ezabatzeko eskubidea duzu, bai eta informazio gehigarrian adierazitako beste eskubide batzuk ere. Eskubide horiek www.giltxaurdi.eus web orrian erabil ditzakezu, horretarako prestatutako inprimakiaren bidez («ArSol eskubideen erabilera»), zure nortasuna behar bezala egiaztatuta.\nJATORRIA: Interesduna bera eta/edo haren legezko ordezkaria.\nINFORMAZIO GEHIGARRIA: Informazio gehiago nahi izanez gero, jo www.giltxaurdi.eus helbidera.\nDATUEN BABESARI BURUZKO INFORMAZIO ZABALA\nHelbidea: Foruen plaza Z/G – 31700 Elizondo (Nafarroa)\nTelefonoa: 948 452 301\nDatuak Babesteko Ordezkaria (DBO): CONSULTING & STRATEGY GFM S.L.\nGILTXAURDI S.L.U.n, interesdunek ematen diguten informazioa lantzen dugu, honako helburu hauekin:\nKirol-instalazioen kudeaketa, kasu honetan helburu hauekin:\nKIROLAK: Baztan ibarrean kirola egitea eta sustatzea, jarduera gidatuak eta kolektiboak eginez, eta banakako jarduerak eskainiz.\nJOLAS-JARDUERAK: jarduera sozialak edo antzekoak.\nPRESTAKUNTZA-HELBURUAK: prestakuntza-jarduerak eta -ikastaroak.\nGainera, ezarritako helburuak garatzeko beharrezkoak diren tratamendu-helburu guztiak ezartzen dira, instalazioen erabiltzaile-izaerari buruzkoak, barne hartuta administrazio-, kontabilitate- eta zerga-kudeaketarekin, sarbideen kontrolarekin, errendimendu fisikoa eta kirolekoa hobetzeko jardueren antolaketarekin eta plangintzarekin, begiraleen eta sorosleen kudeaketarekin eta jarduera sozialen antolaketarekin zerikusia duten helburuak.\nInstalazioetako eta pertsonetako segurtasuna: sarbideen kontrola, segurtasuna, bideozaintza edo sorospena.\nErabiltzaileentzako web zerbitzuak: web orriaren bidez erabiltzaileen alta eta baja kudeatzen dira, baita instalazioetan garatutako jarduera jakin batzuetan izena ematea ere.\nKomunikazioak: erabiltzaileen eta pertsona interesdunen informazioa tratatzen dugu, gure ikastaroei eta jarduerei buruzko komunikazioak, titularrarekin administrazio-kudeaketarako interesgarriak diren komunikazioak eta merkataritza-komunikazioak bidaltzeko.\nSare sozialak: GILTXAURDIn hainbat sare sozial korporatibotan jarduten dugu (Facebook eta Instagram), eta horietan interesdunen datuak tratatzen dira, irudiak eta bideoak argitaratzea barne, betiere interesdunaren berariazko baimenarekin eta, adingabeen kasuan, aitaren, amaren edo legezko tutorearen berariazko baimenarekin.\nIrudien tratamendua: GILTXAURDIn erabiltzaileen irudiak eta bideoak tratatzen ditugu, instalazioetako web orrietan, sare sozial korporatiboetan eta informatiboetan argitaratzeko.\nEmandako datu pertsonalak kasu bakoitzean jaso diren helburuei erantzuteko beharrezkoak diren bitartean gordeko dira, eta, era berean, GILTXAURDI SLUri eska dakizkiokeen legezko betebeharrak betetzeko legez ezarritako epeen arabera gordeko dira, eta bere instalazioetatik erator daitezkeen era guztietako ekintzen preskripzio-epeetan abonatu eta/edo erabiltzaile izateari utzi ondoren.\nBerariazko baimena bidezko interesekoa duten tratamenduetan, bai eta adingabeen datu pertsonalekin, komunikazio komertzialak bidaltzearekin, hirugarrenen ekitaldiekin, babesleen sustapenekin, irudiak eta identifikazio-datuak web orrietan eta sare sozialetan argitaratzearekin zerikusia dutenetan ere, ukituek ezabatzeko, ahazteko eta helburua mugatzeko eskubideak baliatzen ez dituzten bitartean gordeko dira.\nInteresdunek GILTXAURDI S.L.U.ren datu pertsonalak gordetzeko epeei buruzko informazio gehiago eska dezakete, giltxaurdi@baztan.eus helbidera mezu elektroniko bat bidaliz edo bere DBO: «GFM SERVICIOS» helbidera bidaliz, dpo@gfmservicios.com helbidean.\nZure datuen tratamendurako lege-oinarria adierazten dizugu: 2016/679 EB Datuak Babesteko Erregelamendu Orokorra:\n6.1. a) artikulua: Interesdunaren adostasuna: beti eskatuko dugu interesdunaren edo legezko gurasoen edo tutoreen berariazko baimena, honako hauekin zerikusia duten tratamendu-helburuetarako: merkataritza-komunikazioak bidaltzea; 14 urtetik beherako eta 16 urtetik beherako webguneen datuen tratamendua; sare sozialak, lan-poltsak, osasunari buruzko datuak; eta legeriak interesdunaren berariazko baimena eskatzen duen beste edozein helburu. Tratamenduaren arduradunarekin zerikusia duten hirugarren enpresei datuak lagatzea, bidezko interes horrekin zerikusia duten tratamenduak egiteko.\n6.1. b) artikulua: kontratu bat gauzatzea, edo gure zerbitzuekin lotutako kontratu aurreko harremanak: abonamenduak, jardueretarako inskripzioak, besteak beste.\n6.1 c) artikulua: Legezko betebeharrak betetzea: erabiltzaileekin eta langileekin lotutako zerga-betebeharrak betetzea; sozietate publikoaren jarduerarekin lotutako zerbitzu publikoak ematea.\n6.1. f) artikulua: Arduradunaren interes legitimoa: kontratatutako zerbitzuei buruzko prestazio, laguntza eta komunikazioarekin lotutako helburuak. Administrazio-, kontabilitate- eta zerga-kudeaketa, erabiltzailearekiko komunikazioak.\nAdingabeen datuen tratamendua\nOndorio hauetarako, adingabetzat hartzen dira 14 urte bete ez dituzten adingabeak (DBLOren 13.1 artikulua), informazioaren gizarteko zerbitzuen zuzeneko eskaintzarekin lotutako tratamenduetarako izan ezik; kasu horretan, beharrezkoa izango da 16 urtetik beherakoaren guraso-ahalaren titularraren edo legezko tutorearen berariazko adostasuna (DBEOren 8. artikulua).\nGILTXAURDI SLU enpresak, datu pertsonalak tratatzen ari den bitartean, ez die lagapenik egingo datu horiei, legezko betebehar bat betetzeko, helburu bat betetzeko edo, beharrezkoa izanez gero, eskaera egingo zaion pertsonaren aldez aurreko baimena lortzeko izan ezik, eta hala egin ezean ekar ditzaketen ondorioen berri emango dio, zehazki, zerbitzua edo jarduera emateko ezintasunaren berri.\nJarduerak egiteko eta zerbitzuak emateko, baliteke komunikazioak erabili behar izatea datu-tratamenduaren arduradun gisa jarduten duten zerbitzu informatikoen enpresei, datuen tratamenduan konfidentzialtasun- eta segurtasun-baldintzak betetzen badituzte.\nTratamenduaren arduradunarekin zerikusia duten pertsonak eta erakundeak, eskatutako zerbitzuak eta prestazio nagusiaren mendeko zerbitzu osagarriak emateko.\nGaian eskumena duen administrazio publikoa: Baztango Udala.\nEra berean, zerbitzu egokia eman ahal izateko eta GILTXAURDIren eta erabiltzaileen arteko harremana kudeatzeko, litekeena da tratamendu-arduradunek eta/edo profesional espezializatuek datu pertsonalak eskuratu eta/edo tratatu behar izatea.\nEdonork du eskubidea baieztatzeko ea GILTXAURDI S.L.U.n beraiei dagozkien datu pertsonalak tratatzen ari garen ala ez.\nInguruabar jakin batzuetan, interesdunek beren datuen tratamendua mugatzeko eskatu ahal izango dute; kasu horretan, erreklamazioak egiteko edo defendatzeko baino ez ditugu gordeko. Era berean, eta beren egoera partikularrarekin zerikusia duten arrazoiengatik, interesdunek beren datuen tratamenduaren aurka egin ahal izango dute. Kasu horretan, GILTXAURDI SLU enpresak datuak tratatzeari utziko dio, arrazoi legitimo larriengatik edo erreklamazio posibleak egikaritu edo defendatzeagatik izan ezik.\nZure eskubideak modu materialean erabili ahal izango dituzu: www.giltxaurdi.eus web orritik, "ArSol Eskubideen erabilera" inprimakiaren bidez, zure nortasuna behar bezala egiaztatuz; edo giltxaurdi@baztan.eus helbide elektronikoan.\nAldez aurretik, erreklamazioa aurkeztu ahal izango diozu Datuak Babesteko ordezkariari, dpo@gfmservicios.com helbide elektronikoan, eta hark hilabeteko epean ebatziko du erreklamazioa.\nZure datu pertsonalak babesteari dagokionez, zure eskubideak urratuta dituzula sentitzen baduzu, batez ere zure eskubideak egikaritzean gogobetetzen ez bazara, erreklamazioa aurkez dezakezu Datuak Babesteko eskumena duen Kontrol Agintaritzan, zure webgunearen bidez: www.agpd.es\nGILTXAURDI SLU enpresan tratatzen ditugun datu pertsonalak interesdunarenak edo haren legezko ordezkariarenak dira. Hauek dira tratatzen diren datuen kategoriak:\n• Posta helbideak eta helbide elektronikoak\n• Bankuko datuak\n• Osasunari buruzko datuak\nEz dira datu pertsonalen kategoria bereziak tratatzen (datu hauek adierazten dituzte: jatorri etnikoa edo arrazakoa, iritzi politikoak, sinesmen erlijioso edo filosofikoak edo afiliazio sindikala, datu genetikoak, pertsona fisiko bat modu unibokoan identifikatzeko datu biometrikoak, osasunari buruzko datuak, errendimendu fisikoa hobetzeko berariaz beharrezkoak direnak izan ezik). Eta hautaketa-prozesuetan parte hartzen duten hautagaiak eta desgaitasun-maila ezagutzeko langileak.\nAzken eguneratzea: 2022ko otsaila


Jostailuekin egindako irudi biziak — Gaztezulo\nJostailuekin egindako irudi biziak\nJostailuekin egindako irudi biziak Jason Michael Béland argazkilari kanadarrak xehetasun handiko irudi historiko, zinematografiko zein artistikoak sortzen ditu jostailuak erabilita. https://www.gaztezulo.eus/albisteak/jostailuekin-egindako-irudi-biziak https://www.gaztezulo.eus/albisteak/jostailuekin-egindako-irudi-biziak/@@download/image/quebectarra.png\nJason Michael Béland argazkilari kanadarrak xehetasun handiko irudi historiko, zinematografiko zein artistikoak sortzen ditu jostailuak erabilita.\nJason Michael Béland argazkilari quebectarra irakaslea da unibertsitatean baina, horretaz gain, jostailuekin irudiak sortzen igarotzen du denbora. Instagramen kontua du eta arrakasta lortu dute bere sormen lanek.\nJostailuen bilduma osatzen aritu da ia 25 urtez eta zinea ere zaletasun du Bélandek. Biak uztartzen ditu sarri bere irudietan eta eszena biziak eta originalak sortzen ditu. Xehetasun guztiak zaintzen ditu, eta baita ingurua eta jostailuen jarrerak ere.\nHot Kenobi artista bisuala japoniarrarengandik datorkio inspirazioa, hark jostailuzko superheroiekin eszena dibertigarriak sortzen baititu, Batman eta Superman tamainu errelaleko garagardo-potoak zanpatzen, esaterako. Argazki horrek arreta eman zion kanadarrari eta baita Johnny Wu eta Magnus argazkilari finlandiarraren lanek ere, eta bere bi pasioak eta sormena bateratzeko bidea eman dio.\nLehen argazkia Luke Skywalkerren jostailuarekin egin zuen Magnusen Snowtropperren irudi baten arrastoari jarraiki. Figuren ingurua ere aberastu ohi du maketetan hainbat material erabilita: apardun oholak, paperezko zapiak, pintura akrilikoa, kola... Argi dago tamaina txikiko mundu ederrak sortzen dituela!


Iruñeko Udalak 15 egunez luzatu du Gazteendako XXX. Literatura Lehiaketan narrazio laburreko eta poesiako lanak aurrez aurre aurkezteko epea | Ayuntamiento de Pamplona\nEkainaren 15ean amaituko da epea konfinamendu garaian zabalik egon den lehiaketarako, orain epea zabaldu baita arrakala digitala murrizteko\n2020ko Maiatza 29a\nGaztediaren Etxea jendeari zabaldu dela aprobetxatuko da, eta orain arte Iruñeko Udalaren Gazteendako XXX. Literatura Lehiaketara lanak online aurkezteko zegoen aukera bakarrari jatorrizko lanak aurrez aurre aurkezteko aukera gehituko zaio, ekainaren 15era bitarte. Ekimen honen bitartez, besteak beste, erraztasuna eman nahi zaie arrakala digitalak jotako gazteei, parte har dezaten. Hartara, hala nahi duten 14 eta 18 urte arteko gazteek Gaztediaren Etxean aurkezten ahalko dituzte beren lanak, ekainaren 1etik aurrera (astelehena), astelehenetik ostiralera, 09:00etatik 14:00etara eta 17:00etatik 22:00etara, larunbatetan 10:00etatik 14:00etara eta 17:00etatik 21:00etara, eta igande goizetan, 10:00etatik 14:00etara.\nCOVID 19aren osasun-krisiak hartaratuta, konfinamendu garaian lanak lehiaketara modu digitalean aurkezteko aukera baino ez zegoen zabalik. Oraingoz, 81 lan aurkeztu dira, lehiaketaren zortzi kategorien artean banatuta. Lehiaketaren oinarrien arabera, bi modalitate daude, narrazio laburra eta poesia, biak ala biak gaztelaniaz eta euskaraz, bi adin-tartetan bereizita, 14 urtetik 16ra bitartekoa, lehena, eta 17tik 18ra, bigarrena. Lehiaketari buruzko informazio osoa www.letrajoven.com / www.letragaztea.com helbideetan kontsultatu daiteke, eta hor daude ikusgai, baita ere, aurreko edizioko lan irabazle guztiak.\nEpaimahaiak hiru sari emanen ditu modalitate eta kategoria bakoitzean, hiru lanik onenendako. Lehen sariak 300 eurokoak izanen dira, bigarrenak 200 eurokoak eta hirugarrenak 150 eurokoak. Halaber, Epaimahaiak modalitate eta kategoria bakoitzeko bina accesit ematea proposatzen ahalko du, bakoitza 100 eurokoa. Diruaz gain, saritutako narrazioek eta poemek ikusgarritasunaren saria ere irabaziko dute, webgunean argitara emanen baitira. Izan ere, saritutako lanak maketatu eta internautendako eskuragarri jarriko dira, pdf formatuan, eta deskargatzen ahalko dira, hedapen librea izan dezaten.


Irekia Eusko Jaurlaritza - Gobierno Vasco :: Euskadik aste honetan hasiko du klinika pribatuetako eta eguneko zentroetako profesionalen txertaketa, baita Ertzaintzako agenteena ere\nEuskadik aste honetan hasiko du klinika…\n<iframe src="https://www.irekia.euskadi.eus/eu/embed/videos?video_path=2021%2F02%2F15%2Fnews_66802%2Fhtml5%2Fsagardui_radio_popular.mp4" width="320" height="210" allowfullscreen></iframe>\nEuskadik aste honetan hasiko du klinika pribatuetako eta eguneko zentroetako profesionalen txertaketa, baita Ertzaintzako agenteena ere Iturria: Irekia\nsagardui_radio_popular0.jpg Iturria: Irekia\nEusko Jaurlaritzako Osasun sailburu Gotzone Sagardui elkarrizketatu dute, gaur goizean, Herri Irratiko “Egunon Bizkaia” saioan. Bertan, sailburuak iragarri du Euskadik aste honetan hasiko duela klinika pribatuetako eta eguneko zentroetako profesionalen eta Ertzaintzako agenteen txertaketa. Hala, datorren asteari begira txertaketarekin modu paraleloan jarraitzea aurreikusi dutela azaldu du. Alde batetik, egoitzetan egoiliarren eta profesionalen immunizazio osoarekin jarraituko da, baita Osakidetzako lehen lerroko osasun-profesionalen txertaketarekin ere. Gainera, klinika pribatuetako lehen lerroko profesional sanitarioen, Ertzaintzako agenteen eta eguneko zentroetako profesionalen txertaketarekin hasiko da. "Beti txertoen eskuragarritasunaren arabera", gaineratu du.\nOsasun sailburuak, beste behin ere, Euskadik jarraitzen duen bigarren dosia bermatzeko estrategia defendatu du, Europak eta Osasun Ministerioak babestu dutena, hain zuzen.\nEgoera epidemiologikoari dagokionez, Sagarduik azpimarratu du Euskadi "eremu laranjan" dagoen arren, egoera kezkagarria dela oraindik, eta, horregatik, "zuhurtziari eutsi" behar zaiola. "Oraindik ez da lasaitzeko garaia, alerta egoeran mantentzeko garaia baizik", azpimarratu du. Hala, gogorarazi du gaur egun 170 pertsona daudela ZIUetan. Sagardui sailburuak azpimarratu duenez, helburua 100.000 biztanleko 60 kasuko intzidentzia metatura iristea da eta "geratzen zaigun bidea oraindik luzea da".\nOsasun sailburuak esan du oraindik birusa gure artean dagoela eta beharrezkoa dela harekin bizitzen ikastea. Zentzu horretan, zuhurtzia mantentzea eta prebentzio neurriak betetzea eskatu du. "Osakidetzatik guztion osasuna zaintzen jarraituko dugu", gaineratu du.\nBestalde, une oro, momentu epidemiologiko eta sozialera egokitutako neurriak hartzen saiatu direla ziurtatu du Osasun sailburuak. "Ez gara uda salbatzera joan, ezta Gabonak salbatzera ere", azpimarratu du. Gotzone Sagarduik gogorarazi du Eusko Jaurlaritzak tresna juridikoak eskatu dituela neurriak azkar eta berme juridikoekin hartu ahal izateko, baina Gobernu Zentralak uko egin dionez eta justiziak neurriak bertan behera utzi dituenez, sailburuak esan du Eusko Jaurlaritzak beste tresna batzuetan pentsatu beharko duela, "atzo Lehendakariak aipatutako legea, esaterako".


Aspartamoaren alde onak eta txarrak | Consumer\nAspartamoaren alde onak eta txarrak\nAspartamoari (gehigarri gozagarri bat) buruzko azterketa ugariek ondorioztatu dute ez dela kaltegarria aspartamoak dituen erabileretarako.\narabera: Astelehena, 2011ko maiatzaren 30a\nAspartamoa ahalmen gozagarri izugarria duen substantzia kimikoa da. Ohiko azukrea baino berrehun aldiz gozoagoa da, baina ia ez du kaloriarik ematen. Gaur egun, mundu osoan gehien erabiltzen den gozagarrietako bat da, eta hainbat elikagairen parte da: edariak, gozokiak, postreak, esnekiak, txikleak, produktu dietetikoak eta mahaiko gozagarria, besteak beste. Azken hogeita hamar urteotan, aspartamoak azterketa ugari egin ditu elikagai-gehigarri gisa duen segurtasuna zehazteko. Guztiek ondorioztatu dute ez dela kaltegarria erabilera horietarako.\nOndorio kaltegarri berriei buruzko zenbait argitalpen zientifikoren ondorioz, aspartamoaren kaltegabetasunari buruzko kezka publikoak bere horretan dirau, eta, kasu askotan, gehigarri horren gainean egiten diren argitalpen faltsuek bultzatzen dute. Horretaz jabeturik, 2010eko maiatzean, Elikagaien Segurtasunerako Europako Agintaritzak (EFSA) Kontsulta Fororako deia egin zuen, agentzia nazionaletako kideek osatua, gai horri buruz zer egin baloratzeko. Aditu-talde horrek aurreko urtean berretsi zuen EFSAk argitaratutako irizpen guztiek balio zutela batukariaren kaltegabetasunari buruz, nahiz eta ez zuen baztertu haren kontsumoak ondorio kaltegarri batzuk ekar ditzakeenik, hala nola alergia, hesteetako arazoak edo oroimena galtzea.\nBide horretan bertan, Elikagai Arauen Agentzia Britainiarrak (FSA) saiakuntza kliniko bat egitea erabaki du, aspartamoarekiko sentikortasun-erreakzioak ikertzeko, pertsona batzuek aspartamoa duten elikagaiak kontsumitzen dituztenean. Oraindik martxan dagoen azterlan horrek kontrako erreakzioak egiaztatzen ditu eta aspartamoaren azterketa toxikologiko berriak bideratzeko balio lezake. Frantziako Segurtasun Sanitarioko Agentzia Nazionalak ere (ANSES) baimendutako edulkoratzaileen arrisku eta onura nutrizionalari buruzko azterketa bat egiten du, talde ahulentzako gomendioak prestatzeko.\nEz da kaltegarria aspartamoa?\nAspartamoaren azken ebaluazioa 2000. urtekoa da, eta FAO/OMSren Elikagaien Gehigarrien Batzorde Mistoak (JECFA) egin zuen. 1980ko ebaluazioan, Batzordeak egunean 0-40 mg/kg gorputz-pisu eta eguneko hartzeko aukera ezarri zuen. Ondorio kaltegarri detektagarririk eragiten ez duen dosiaren bidez zenbatetsi zen datu hori (NOAEL). Batzordeak adierazi zuen ez dagoela aspartamoa kantzerigenoa dela frogatzen duen daturik. Erantsi zuen, halaber, hainbat biztanleria-talderi egindako zenbait azterketa ere ebaluatu zirela, hala nola pertsona helduak, nerabeak, pertsona lodiak edo diabetikoak, eta bakar batean ere ez zela aurkitu ondorio toxikologiko garrantzitsuei buruzko daturik. Elikagaien Segurtasunerako Europako Agintaritzak (EFSA) eta bere aurrekoak, Elikadurako Batzorde Zientifikoak (SCF), elikaduraren gehigarri gisa aspartamoaren segurtasuna eta kaltegabetasuna berretsi zituzten 1984, 1988, 1997, 2002, 2006 eta 2009 urteetan. Zientzialari-talde horrek, beraz, ondorioztatu zuen ez dela beharrezkoa gehigarri horren eguneroko irenste onargarria berrikustea.\nUrte desberdinetan egindako zenbait ikerketak erakutsi dute aspartamoa segurua eta kaltegabea dela elikagai-gehigarri gisa.\nHala ere, 2010ean bi azterlan argitaratu ziren, datu berak ematen ez zituztenak. Bat saguetan duen eragin kantzerigenoan oinarritzen zen, Boloniako (Italia) Ramazzini Institutuak egina, eta bestea azterketa epidemiologikoa da, edulkoratzaileak dituzten edari karbonatatuen kontsumoaren eta garaia baino lehenagoko erditzeetako maiztasunaren arteko loturari buruzkoa, Danimarkako adituek egina.\nLehen azterketak arratoi arretan gibeleko eta biriketako tumoreek duten eragina nabarmen handitu dela adierazten du, baina EFSAren arabera, datu horiek ez dute adierazten aspartamoa minbizia denik. Azterlanaren metodologia kritikatzen du, eta argudiatzen du ez dituela ezarritako protokoloak betetzen eta esperimentuan erabilitako arratoiek biriketako eta gibeleko berezko tumoreen tasa handia zutela.\nBigarren azterketan, edari freskagarrien kontsumoaren eta garaia baino lehenagoko erditzeen arteko erlazioa ebaluatzen da, benetako gertaera baita. Oraingo honetan, EFSAk uste du azterketa ondo eginda dagoela, baina gehitu du edarietako gozagarrien kontsumoaren eta garaia baino lehen erditzeko arriskuaren arteko lotura ezartzeko aukera ematen duela, baina ez duela kausa-harremantzat hartzen. Aspartamoa duen metanolak amaren hipertentsioa eragin dezakeela dioen hipotesia aldezten du, eta gaineratzen du, kasu gehienetan, edari freskagarriek gehigarri bat baino gehiago dutela beren osaeran, eta, beraz, aspartamoa ezin dela esan zuzeneko eragile bakar gisa.\nAspartamoa azido L-apspartikoak, L-fenilalaninak eta metil talde batek osatzen dute. Digestioan, hidrolisi batek hautsi egiten du, eta bi aminoazidoak askatzen dira metanol-forman. Hori xurgatu egiten da eta odol-fluxura pasatzen da. Fenilalanina aminoazido esentzialetako bat da, hau da, gorputzak ezin du ekoitzi eta elikagaietatik lortu behar ditu. Azido aspartikoa ez da aminoazido esentzial bat, gorputzak beste aminoazido batzuetatik egin baitezake. Hala ere, horiek ez dira pisuzko arrazoiak, edalontzi batek fenilalanina baino sei aldiz gehiago eta gozatutako freskagarri-edalontzi batek baino hamahiru aldiz azido aspartiko gehiago baititu.\nFruta helduak, fruta-zukuek eta lekaleek metanol- edo substantzia-kantitate txikiak dituzte, eta horiek, aspartamoak bezala, metanola bihurtzen dira digestioan. Azken batean, aspartamoa ezinbestekoa da konposizio kimikoari dagokionez.\nBatzuetan aspartamoari “pozoi gozoa” deitzen zaio. Gehigarri nahasi horren alternatiba gisa, “iraultza gozoa” garatu da. Naturan “Stevia rebauana” sortzen da, Paraguaiko jatorrizko belarra, ia mundu osoan hazten dena. Estebia gozagarri natural eta akalorikoa da, mahaiko azukrea baino 300 aldiz potentzia handiagoa duena. Ahalmen gozagarria hartzidurazkoak ez diren printzipio aktiboei zor die, hots, estebiosidoei. Landare horrek propietate sendagarriak ditu, hala nola antiazidoa, diuretikoa, digestio-aparatua, ahoko bakterioen aurkakoa, hipogluzemiatzailea (odoleko azukre-maila murrizten du) eta hipotentsorea (arteria-tentsioa murrizten du). Infusio gisa hartzea komeni da, eragin sendagarriak dituelako, eta, azukre arruntaren edo gozagarri sintetikoen ordez, formatu likidoan edo hautsean ere kontsumitzen da.\naspartamo edulkoratzaile gehigarri


Andaluziako zientzialariek depresioa jasateko joera genetikoa erakutsi dute | Consumer\nAndaluziako zientzialariek depresioa jasateko joera genetikoa erakutsi dute\nBizi-gertaera estresagarriek patologia hori izateko probabilitatea ere handitzen dute\nGranadako Unibertsitateko Gaisam Osasun Mentaleko Andaluziako Ikerketa Taldeak depresioa izateko arriskua areagotzen duten geneak identifikatu ditu, eta gaixotasunerako joera genetikoa erakutsi dute. Baldintzatzaile genetikoaz gain, espezialistek depresio-sintomak agertzeko bizi-egoera estresagarrien garrantzia ere azpimarratu dute.\nGaisam-eko adituek ebaluatu zuten ea ikerketan parte hartzen zuten pazienteek depresioa zuten test diagnostiko baten bidez. Hala, gizabanako guztien gizarte- eta ingurumen-testuingurua “zehatz-mehatz” aztertu zuten, eta odol- eta listu-laginak hartu zituzten beren DNA aztertzeko.\nInplikatutako gene horietako bat serotonina-garraiatzailea (SERT) kodetzeaz arduratzen da. Molekula hori ezinbestekoa da komunikazio neuronalerako, eta animaliaeragiten du. Hala, depresioaren aurkako botika guztiek “garraiatzaile horren ekintza blokeatzen dute, eta depresio-sintomak hobetzen laguntzen dute”.\nAzterlanak gene horrek Andaluzian duen aldakortasunari buruzko datuak eman zituen, SERT bi modutan aurkezten baita. Aztertutako pertsonen %23 homozitogoak edo bi aldiz eramaileak ziren, genearen eraginkortasun txikiagoarekin. Indibiduo horietan, serotonina garraiatzen duten molekulen sintesi-ahalmena murriztu egiten da genearen forma luzeko eramaileenarekin alderatuta. Horrek esan nahi du depresioa jasateko arriskua handitu egiten dela eta antidepresiboen bidezko tratamendu farmakologikoari okerrera egiten diola.\nAdituek ingurumeneko faktoreak gehitu zizkioten aurrejoera genetiko horri, eta konturatu ziren bizi-gertaera estresagarriek depresioa izateko aukera areagotzen dutela, batez ere genetikoki ahulak diren edo arrisku-genotipoa duten pertsonengan. Kasu horietan, depresioan erortzeko aukera genotiporik edo gertaera estresagarririk gabeko pertsonetan baino lau aldiz handiagoa da.\ndepresio genética-eu predisposición-eu


Iker Sarabia: "Korrika egiteko fisikoa ondo landu daiteke, baina psikologia zailagoa da, berezkotik du asko" - Arrasate - Goiena.eus\nIker Sarabia: "Korrika egiteko fisikoa ondo landu daiteke, baina psikologia zailagoa da, berezkotik du asko"\nIker Sarabia, taldeko maillotarekin, korrika egiteko gertu.\n13 urte pasatu dira Iker Sarabia arrasatearrak (Gasteiz, 1976) zapatilak jantzi eta korrika egitearena serio hartu zuenetik. Ordutik hona, hamaika probatan hartu du parte, asfaltoan zein mendian, eta duela lau bat urtetik Arrasate Runners taldeko kide da: "Korrika egitea zaletasun dugun lagunarte bat gara, beste barik", dio. Mendiko proba bat antolatzen dihardute 2015eko apirilerako, eta, maila pertsonalean, azaroaren 30ean egingo den Donostiako maratoia du begiz jota.\nNola piztu zitzaizun korrika egiteko zaletasuna? Zer ematen dizu korrika egiteak? Eta zer kendu?\nOrduan, Mondra futbol taldean ari nintzen laguntzaile moduan, eta beste barik hasi nintzen korrika egiten. Kirola ihesbide bat da niretako, eguneroko dinamikatik irteteko aukera ematen dit. Era berean, denbora mordoa kentzen dit eta eguna ondo antolatu beharra daukat entrenatzeko.\nZein izan da zure ibilbideko lorpen handiena? Eta gogoratzen duzun lasterketarik gogorrena?\nHemengo lasterketetan hartzen dut parte, batez ere, eta nire lorpen handiena da Arrasate eta Oñati artekoan lehen arrasatearra izan naizela hiru alditan. Bestalde, aitortu beharra daukat proba askotan sufritu dudala; Aloñako azken igoeran, esaterako, gaizki pasatu nuen. Erori egin nintzen eta min hartuta amaitu nuen. Horrez gain, egin ditudan maratoi guztietan asko sufritu dut.\nZer nahiago, mendia ala asfaltoa?\nOso ezberdinak dira. Mendian paisaiaz gozatzen duzu, hemen bertan sekulako parajeak ditugu-eta. Asfaltoan, berriz, markaren bila zoaz gehiago eta hankendako askoz kaltegarriagoa da mendia baino. Nik denboraldia zatitu egiten dut: udaberrian eta udan mendian ibiltzen naiz eta udazkenean, ordea, asfaltoan.\nUrtea amaitu aurretik ze lasterketatan hartuko duzu parte?\nHainbat egingo ditugu, baina nire helburua azaroaren 30eko Donostiako maratoia da. Arrasate-Oñati, Behobia-Donostia eta beste lasterketa guztiak maratoirako entrenamendu moduan planteatuko ditut. Maratoian nire markara hurbiltzen eta ahal dudan heinean hobetzen saiatuko naiz.\nMaratoi baten fisikoaz aparte psikologiak ere pisu handia du, ezta?\nItzela. Iaz, adibidez, hipotermia sintomekin hasi nintzen 25. kilometroan eta oso gaizki pasatu nuen proba amaitzeko. Halako egoeretan psikologikoki gogorra izan beharra dago, bestela ez zara-eta helmugara iristen. Hori bai, fisikoa entrena daiteke, baina burua askoz zailagoa da lantzeko; berez izan behar da burugogorra.\nIzan duzu lesio aipagarririk?\nDuela urte batzuk belauneko lotailua zaintiratu nuen eta pare bat hilabete geldi egotera behartu ninduen horrek. Gogorra izan zen, batez ere geldi egon behar izatea. Hori izan zen okerrena...\nAzkenaldian nabarmen egin du gora asfaltoan zein mendian korrika egiteko zaletasunak. Zergatik?\nBatzuk hasi ziren eta haiei jarraitu diete askok. Hori da, nire ustez, arrazoi nagusia, beste barik. Era berean, norberaren fisikoarekiko gurtza asko hazi da azkenaldian. Guztiok gura dugu fisikoki ondo egon, gorputza eta estetika sakratuak dira egun. Horregatik ere jende asko hasi da korrika egiten.\nArrasate Runners taldeko kide zara. Nola eta zertarako sortu zen taldea?\nDuela lau bat urte sortu zen Arrasate Runners. Hiru lagunek sortu zuten: Juan Pedro del Pozok, Fernando Nogalesek eta Josu Aldeak sortu zuten. Eurek sortu zuten taldea eta pixkanaka gainerakoak joan gara batzen. Ni taldea bera sortu eta gutxira batu nintzen, eta orain hainbat kide gara. Taldeko kide moduan ia 30 bat lagun gara, eta, horiez gain, beste askok ere Arrasate Runners-en maillota erabiltzen dute. Akaso, ez dira zuzenean taldekoak izango, baina izango balira bezala tratatzen ditugu. Izan ere, Arrasate Runners taldeko kide izateko baldintza bakarra da korrikan egiteko zaletasuna izatea. Ez dugu elkarte izaerarik, lagunarte bat gara. Taldea sortu zenean korrikan egitea zaletasun dutenen artean lagun taldea sortzea zen helburua, eta egun ere horretan jarraitzen dugu. Denborak aurrera egin ahala, akaso elkarte moduan eratuko gara... Hori ikusteko dago, orain bertan lagunarte bat bakarrik gara.\nKorrikan bakarrik? Ala beste diziplina batzuetan ere aritzen zarete?\nBadira batzuk bizikletan eta igerian ere aritzen direnak, baina gehienok korrikalariak gara. Asfaltoan zein mendian, baina korrikalariak.\nDenak zarete arrasatearrak?\nArrasatearrak gara gehienak, baina ez guztiak. Aretxabaletako, Bergarako eta Oñatiko korrikalariak daude, besteak beste.\nLasterketetan parte hartu duzue, oraingoz, baina entzun dut datorren urterako proba bat prestatzekotan zabiltzatela. Hala da? Ze lasterketa mota izango da?\nBai, hala da. Arrasate Runners taldea bera, Eneko Urrizalki, Iban Aranguren eta Korrikan Trail dendako arduraduna ari gara antolaketa lanetan. Mendi lasterketa bat izango da eta asmoa da 2015eko apirilean egitea. Oraindik proiektu hutsa da eta lan handia dago egiteko, baina espero dugu errealitate bihurtzea. Aurrerapen moduan esan dezaket Udalatx igoko dela.\nEzer gaineratu nahi?\nGura duenari taldeko kide izateko gonbidapena egin gura diot. Facebooken orrialdea sortuta dago (www.facebook.com/arrasate.runners) eta bertara idaztea nahikoa izango da gurekin harremanetan jartzeko. Animatu!


Uharteko hilketa matxista eta Zumaian gertatutako eraso sexistak salatu ditu mugimendu feministak - Baleike.eus\nUharteko hilketa matxista eta Zumaian gertatutako eraso sexistak salatu ditu mugimendu feministak\nBaleike 2018-08-30 20:20\nHainbat lagun bildu dira gaur arratsaldean Saregileen plazan, Uharteko erailketa matxista salatzeko elkarretaratzean. Aurten Euskal Herrian hil duten 5. emakumea dela jakinarazi dute, eta borrokan jarraitzeko konpromisoan berretsi dira.\nIndarkeria matxista “egiturazkoa” eta “patriarkatuaren ondorio zuzena” dela uste du mugimendu feministak: “Ez da zerbait isolatua, ez da munstro edo gizon zoro batzuen kontua”. Erailketak indarkeriaren adibide garbiena izan arren, emakumeek egunero espazio guztietan jasan beharreko matxismoaren zapalkuntza ekarri dute gogora.\nZumaian aste honetan bertan gertatutako eraso sexisten berri emateko baliatu dute elkarretaratzea. Hainbat emakumek etxera bidean jarraipenak sufritu dituztela eta beste hainbatek keinu lizunak jasan behar izan dituztela ere salatu dute.\nEmakume bakar batek jasan dezakeen erasoa guztien aurkako erasoa dela uste dute, eta eraso horien aurrean, batera erantzungo dutela jakinarazi du mugimendu feministak. Emakume guztiak gonbidatu dituzte edozein erako eraso existarik izanez gero haiekin harremanetan jartzera.


Jaurlaritzak «birgizarteratzean» oinarritutako kartzela eredu bat garatuko du | Politika | Berria\nJaurlaritzak «birgizarteratzean» oinarritutako kartzela eredu bat garatuko du\nHitzeman programaren ondorioak aintzat hartuko dituzte eredu propioa diseinatzerakoan, Urkulluk Eusko Legebiltzarrean esan duenez.\nZaballako espetxea. Jaizki Fontaneda / Foku Tamaina handiagoan ikusi\n2021eko martxoak 26 12:51\nEusko Jaurlaritzak datozen asteetan jasoko ditu espetxe arloko eskumenak, eta haren egitekoa izango da Araba, Bizkai eta Gipuzkoarako kartzela eredu bat diseinatzea. Eredu hori «birgizarteratzean eta justizia berrosatzailean» oinarrituko dela adierazi du gaur Iñigo Urkullu Jaurlaritzako lehendakariak.\nEusko Legebiltzarrean galdetu diote gaiaz Urkulluri, gobernuaren kontrol saioan, eta hark erantzun du Espainiako Konstituzioan eta Espetxe Lege Orokorrean jasotako printzipioen arabera jokatuko duela Jaurlaritzak eredu propioa garatzerakoan. Gainera, gogorarazi du eskumen hori jasota dagoela 1979ko estatutuko 10.14 eta 12.1 artikuluetan 41 urte igaro direla transferitu gabe.\nUrkulluk Hitzeman programa ekarri du gogora, eta erantsi, hura indarrean ez badago ere, programa horren ondorioak kontuan hartuko dituztela kartzela eredu berria definitzeko. Oroitarazi duenez, 2015ean Mariano Rajoy Espainiako Gobernuko orduko presidenteari eman zion programa, eta bi urtez egon zen indarrean. Espetxe Erakundeen Idazkaritza Orokorrak eta Espetxe Zaintzako Epaitegiak ere programaren berri izan zuten «hasieratik». Urkulluk nabarmendu du egitasmo hori «nazioarteko zuzenbidearen, giza eskubideen eta justizia berrosatzailearen europako ildoaren markoan» kokatzen zela.\nJaurlaritzak bi helduleku izan beharko lituzke kartzela eredu propioa diseinatzeko. Batetik, 2019ko txosten batean, Justizia Sailak hiru helburu ezarri zituen: ratioa 40tik behera murriztea, erregimen irekian dauden presoen ehunekoa %25etik %40ra haztea, eta delituak berriro egiten dituztenen ehunekoa %45etik %30era apaltzea.\nBestetik, Eusko Legebiltzarrak, 2019ko martxoaren 13ko bilkuran, 59 puntu adostu zituzten, eredu berriaren «oinarria» definitzeko, eta aurtengo otsailean, parlamentuak Jaurlaritzari eskatu zion 2019ko bilkurako puntu horietan oinarritzeko espetxe eredua garatzerakoan. Besteak beste, legebiltzarrak adostu zuen espetxe eredua «giza duintasunean» zentratu behar dela, «espetxe erabilera gutxitzean eta zigortutako pertsonen gizarteratzean, askatasuna kentzen ez duten neurri eta erregimenen areagotzean».\nTransferentzien sinadura, apirilean\nJaurlaritza eta Espainiako Gobernua apirilean dira sinatzekoak eskumenen transferentziaren egutegian zehaztutako lehen blokeko eskumenen eskualdaketa; horietako bat da kartzelarena. Guztira, ordea, martxorako 11 eskumen eskualdatzea aurreikusi zuten bi gobernuek, baina ez dirudi erdiak baino askoz gehiago transferituko dituztenik oraingoz. Jaurlaritzako lehendakariorde Josu Erkorekak esan zuen «lehentasunez» zazpi eskumen negoziatzen ari zirela, eta Pedro Sanchez Espainiako gobernuburua estutu beharraz mintzatu zen Andoni Ortuzar EAJko lehendakaria asteazkenean, eskumenen transferentzia azkartzeko.


Jendartea 2005-12-29 21:53\nBerria atera bitartean, urtarrilean ere izango da baliagarri Sopelako TAO txartela\nUkberri\t Sopelako Udalak prentsa ohar bidez jakinarazi duenez, urtarril osoan zehar ere izango da baliagarri 2005eko TAO txartela. Bitartean, 2006koa egin nahi dutenek "Los Angeles" auzoan kokatutako bulegora (Akilino Arriola kalea / 94 676 05 40) joan beharko dira. Astelehenetik ostiralera, 9:30etik 13:30era eta 16:00etik 20:00era dago zabalik. Abenduko udal batzarrean onartu bezala, urteko 24 eurokoa izango da TAO txartelaren salneurria. Horren gaineko xehetasunak, www.sopelana.net webgunean daude eskura. Argazkian, TAOren informazio bulegoa.\nKirolak 2005-12-29 21:31\nETB-1en emango dute Sopelako lau t'erdiko txapelketaren finala\nUkberri\t Euskadiko Euskal Pilota Federazioak antolatuta gaur iluntzean hasi da, Sopelako pilotalekuan, Eskuz Badakako Lau t'erdiko Elite Txapelketako laugarren edizioa. BBVA eta Sopelako Udalaren laguntzaz, Garikoitz Erroizenea (Añorga K.K.E), Iker Etxebarria (Joko-Alai, Zeanuri), Mikel Gonzalez (Oizpe, Berriz), Asier Aurtenetxe (Lezama), Gorka Lopez Aldai (Danok Lagunak, Urtuella), Ugaitz Renobales (Aurrera-Saiaz, Tolosa), Haritz Lasa (Goierri, Urretxu) y Joseba Ollo (Irurtzun) arituko dira txapelaren bila. Hain zuzen ere, urtarrilaren 15ean jokatuko da finala eta, udal iturriek jakinarazi dutenez, ETB-1en egongo da ikusgai norgehiagoka, 12:00etatik aurrera. Argazkian, Imanol Garai alkatea txapelketaren zozketan.\nJendartea 2005-12-26 22:02\nOlentzerok Ganebarri gaztetxea oparitu die Sopela eta Urdulizko gazteei\nUkberri\t Pasa den larunbatean, abenduak 24, Sopelako Udaletxe plazan enkartelada bidez Olentzerori gaztetxea eskatu ostean, gaur goizean "gaztetxea izateko eraikin ezin hobea ate zabalik" aurkitu dute Sopela eta Urdulizko Gazte Asanbladako (SUGA) kideek, iluntzean UKBERRIri adierazi diotenez. Asanbladan bilduta, gazteek Sopelako Sabino Arana kaleko 105. zenbakian dagoen Elorriagane etxea Ganebarri gaztetxea bataiatu dute eta dei zabala egin diete bi herrietako neska-mutil guztiei "gazte topaleku berrira hurbiltzeko, auzolanetan laguntzeko eta gune autogestionatuaz gozatzeko". Horretarako, edozein ordua "ona" izango bada ere, hitzordurik egokiena gaztetxean asteazkenero arratsaldeko 7etan egingo den asanblada izan daiteke.\nJendartea 2005-12-23 21:59\nTruke azoka izango da larunbat honetan Sopelan\nUkberri\t Gabonak heltzear dira (beno, merkatalgune askori begiratzen badiogu, jadanik bi hilabete daramagu Gabonetan) eta betiko lez, senide guztiei opariak egin behar. Urtero arazo berbera; ahalik eta originalena izatea, ahalik eta diru gutxiena xahutzea... Hori dala eta, Sopela eta Urdulizko Gazte Asanbladak alternatiba bat eskainiko die Uribe Kostako herritarrei. Egun sufritzen dogun kontsumismo basatiari aurre egiteko, antzina erabiltzen zen trukea proposatzen dogu. Horrela, larunbat honetan, abenduak 24, 10:00etatik aurrera Udaletxeko plazan zabalik egongo diren postuetan, mota askotariko produktuak (arropak, liburuak, jostailuak, apaingarriak..) egongo dira ikusgai. Funtzionamendua oso erraza da: gauzaren bat gustatuz gero, etxean dozun edozein gauza hartu eta saltzailearekin (gazte asanbladako kideekin) trukatzen saiatzea baino ez dago.\nJendartea 2005-12-21 22:16\nTAO mantentzea erabaki du Sopelako Udalak\nUkberri\t EAJko zinegotzien botoak nahikoak izan ziren atzo Sopelan egindako udal batzarrean, Trafikoa eta Aparkatzea arautzen duen Ordenantzaren gaineko 2006rako tarifa (hilabeteko bi euro / urteko 24 euroko ordainketa bakarra) onartzeko. Gauzak horrela, TAOren aurkako plataformako zein merkatarien ordezkariekin izandako hartu-emanak "amaitutzat" jo ditu Udal Gobernuak. Datorren urteko aurrekontuak aurkezteko emandako prentsaurrekoan, Ricardo Ibarra alkateordeak adierazi duenez, "dagoeneko argi dago bakoitzaren ikuspuntua zein den. Trafikoa eta aparkalekuak arautzeko, topaketetan proposatutako neurrietatik hamalau jaso genituen (erderaz) eta horiek garatzeko konpromisoa hartu dugu Udaletik zein EAJtik; nahiz eta beste alderdien sostengua ez dugun. Hortaz, erabakitzat jo dugu auzia". Horrekin batera, TAOren aurka dauden merkatariak "gero eta gutxiago" direla ziurtatu du zinegotziak. Argazkia: Indarrean sartu zenetik ugariak izan dira TAOren aurkako protestak.\nJendartea 2005-12-15 19:49\nTruke azoka izango da abenduaren 24an Sopelan\nUkberri\t Gabonak heltzear dira (beno, merkatalgune askori begiratzen badiogu, jadanik bi hilabete daramagu Gabonetan) eta betiko lez, senide guztiei opariak egin behar. Urtero arazo berbera; ahalik eta originalena izatea, ahalik eta diru gutxiena xahutzea... Hori dala eta, Sopela eta Urdulizko Gazte Asanbladak alternatiba bat eskainiko die Uribe Kostako herritarrei. Egun sufritzen dogun kontsumismo basatiari aurre egiteko, antzina erabiltzen zen trukea proposatzen dogu. Horrela, abenduaren 24an, 10:00etatik aurrera Udaletxeko plazan zabalik egongo diren postuetan, mota askotariko produktuak (arropak, liburuak, jostailuak, apaingarriak..) egongo dira ikusgai. Funtzionamendua oso erraza da: gauzaren bat gustatuz gero, etxean dozun edozein gauza hartu eta saltzailearekin (gazte asanbladako kideekin) trukatzen saiatzea baino ez dago.\nKultura 2005-11-25 09:27\nNiko Etxarten kontzertuak emango dio hasiera gaur iluntzean Sopelako Euskararen Asteari\nUkberri\t Niko Etxart zuberotarraren abestiek emango diote hasiera, gaur iluntzean, Sopelako Euskararen Asteari. Euskal rockaren aintzindari ezaguna izan arren, oraingoan kantu tradizionalean oinarritutako errepertorioa osatu du "Eperra" diskoan, bere aita Dominika Etxart eta Robert Larrandaburu koinatuarekin batera. Zuberoako kanta zaharrak bildu dituzte eta hainbat eskualdetako ohiturari lotua dagoen ahots hutsean abesten dute. Kantatzeko erabiltzen duten teknikari "bortü botza" deitzen diote eta Pirinioetako artzainen kantatzeko era naturala da. Emanaldia 21:30etik aurrera izango da, udaletxeko karpan. Abenduaren 9ra arte luzatuko da Sopelako Euskararen Astea. Argazkian, ezkerretik eskuinera, Dominika Etxart, horren semea Niko eta Robert Larrandaburu / Aizu.net.\nKirolak 2005-11-20 23:46\nDavid Perez sopeloztarra da Europako bodyboard txapelduna\nUkberri\t Marokon egin behar zen azken proba bertan behera gelditu ostean, amaitutzat eman dute ETB (European Tour of Bodyboard) zirkuitua. Hortaz, David Perez sopeloztarra (argazkian / EHSF) da Europako txapelduna, denbora luzez baitzeraman sailkapeneko lehenengo postuan. Zirkuituko arduradunak saiatu dira beste proba bat antolatzen, Portugalen nahi zuten egin, baina ezinezkoa izan da, ondorioz sailkapena zegoen bezala gelditzen da. Emakumezkoetan sopeloztarra ere den Eunate Agirre laugarren geratu da.\nJendartea 2005-11-20 23:09\nZapatu goizera arte egongo da Larrabasterrako Ikasle Egunerako sarrerak aldez aurretik erosteko aukera\nUkberri\t Ikasle Abertzaleek (IA) antolatuta, azaroaren 26an (zapatua), izango da Larrabasterran aurtengo Ikasle Eguna, "Sasi guztien gainetik" lelopean. Sarrerak 13 euro kostako dabe aurretik eta 17 euro bertan. Zapatu goizerarte egongo da aurrez erosteko aukera. Uribe Kosta eskualdean honako tokietan egongo dira salgai: Algortako Amnistia tabernan; Gorlizko Xurruten; Itzubaltzeta / Erromoko Brankan; Leioako Kurkudin; eta Sopelako Mikelats, Laiak, Kala eta Erroia tabernetan. Argazkia: Besteak beste, Berri Txarrak taldeak joko du 21:00etatik aurrera izango den kontzertuan.\nJendartea 2005-11-10 14:49\nSopelako II Txopel Sariak banatuko dituzte iluntzean\nUkberri\t Julio Ibarra ETBko aurkezleak gidatuta, iluntzeko 20:00etan banatuko dira Sopelako Udaletxean herri horretako "izen ona" gehien bultzatu dutenei emango zaizkien II. Txopel Sariak. Bost sari dira guztira eman beharrekoak, ikusentzunezko lan edo webgune, enpresa edo denda, herriko talde, sopeloztar, eta proiektu egingarriei zuzendutakoak, alegia. Hautagaiak guztira 17 dira, haietako hiru bi kategoriatan lehiatzen direla. Hori da TAOren aurkako plataformaren, Sopelbike enpresaren eta Angel Estrada sopeloztarraren kasua. Estradaren haurrentzako webgunea ikusentzunezko lan zein proiektu egingarrien sariak jasotzeko izendatutakoen artean dago. TAOren kontrako plataforma, berriz, bere webgunea ikusentzunezko lanen artean egoteaz gain, kolektibo gisa ere hautagaia da. Sopelbikek aurreko biekin bat egiten du ikusentzunezko lanetan eta enpresa hoberena izateko esperantza ere badauka. Irudian, Barinatxe Txistu Taldea 2004ko irabazleetariko bat / Sopelana.net.\nKultura 2005-10-25 20:06\nSopelako webgune berrituak euskaldunak baztertzen ditu\nUkberri\t Atzo aurkeztutako eta gaur sarean abiatutako Sopelako Udalaren webguneak bigarren mailako herritartzat ditu erabiltzaile euskaldunak sopelana.net helbidean egiazta daitekeenez. Kolektibo baztertu ezberdinak integratzeko asmoa zuen webgune antolakuntza berriak ez du lortu euskaldunak itsu, daltoniko edota software askearen erabiltzaileekin berdintzea. Izan ere, “Asteko argazkia” eta “Albumeko argazkia” atalen argazki-oinak, kultur ekitaldiak iragartzeko “euskarazko bannerra” eta azalean agertzen diren 18 berrietatik 15 gaztelera hutsean daude. Era berean, eta azalan bertan, Bizkaia.net webguneko esteka, pantaila-babesa, eta argazkiak bidaltzeko zein webguneari buruzko iritzia emateko bannerrak Cervantesen hizkuntzan irakurtzeko aukera baino ez dago. Halaber, webgunean zehar hainbat esteka apurtuta daude edo, zuzenean, ez dira jarri erabiltzaileari deserosotasuna sortzen. Argazkian, sopelana.net ataria.\nJendartea 2005-10-24 19:43\nSopelako Udalak bere webgune berria aurkeztu du\nUkberri\t Internauta sopeloztarrek bihartik aurrera errazagoa izango dute udal webgunea erabiltzea, izan ere, udal agintariek gaur aurkeztu duten webgune berrian hainbat hobekuntza egin dira oraindik gaur sarean eskegita dagoenaren gainean. Itsuak, mugikortasun arazoak dituztenak, software askearen aldekoak zein daltonikoak izango dira aldaketari atarramendu handiena aterako diotenak, baina Sopelana.net webguneko arduradunen iritziz Sopelako internauta guztiek nabarituko dute diseinutik haratago doan berriztapena. Gaur goizean udaletxean egindako ekitaldian, Imanol Garai Sopelako alkateak oso labur aurkeztu du webgunearen "bertsio berria" eta Udalak "teknologia berrien aldeko apustu sendoa" egiten jarraitzen duela nabarmendu du. Argazkian, ezkerretik eskuinera, Imanol Garai, Ricardo Ibarra eta Jon Vazquez webguneko aurkezpenean.\nJendartea 2005-10-20 23:39\nEtxebizitzaren eskubidea ez da bonolotoa\nUkberri\t Urriaren 17an, babes ofizialeko 75 etxebizitzaren zozketa egin zen Sopelan, etxebizitza baten eskubidea zorte ona edo txarraren pean balego bezala. Gure agintariak, udal zein autonomia mailakoak, pintxo-pintxo atera dira argazkietan eta haien burua goratu dute, baina datu batzuk ezkutatu nahi digute: jadanik 1998an, Sopelako Arau Subsidiarioak ezarri zirenean 870 BOE onartu zirela; eta Lurralde Zatikako Plana eztabaidatu zenean, hirigintza plan berriak kontuan harturik, Sopela Aurrerak aipatutako kopurua 1.000ra igotzea proposatu zuela –proposamen horrek "arrazoi ezberdinengatik" ez zuen jaso ez PNVren ezta IUren babesik–. Hau horrela izanda, 7 urtetako epe eskandalagarriak igaro behar izan du, lehen pausutxo hau emateko eta ahaztu gabe beste bizpahiru itxaron beharko dugula etxe hauetan bizi ahal izateko.\nKultura 2005-10-20 23:11\nSopelako 75 BOEn zozketan euskara baztertu zela salatu dute Sopela Aurrerak eta SUGAk\nUkberri\t Sopela Aurrera ezker abertzaleko plataformako kideek iragan den astelehenean Etxebidek burututako 75 Babes Ofizialeko Etxebizitzen zozketan euskara "dekoraziorako" hizkuntza gisa erabili izana salatu dute UKBERRI.NET-i egindako adierazpenetan. Sopelako herri kandidaturak gaineratu duenez, Sopelako Udal Gobernuaren jarrera "betikoa" da, "azken hamarkadetan" izan dutena. Sopela Aurreraren arabera, Imanol Garaik zuzentzen duen taldearentzat Euskal Herriko hizkuntza "ez da bizi harremanetarako hizkuntza, dekorazioa baizik". Sopela eta Urdulizko Gazte Asanbladako kideek ere "dena erdaraz izatea" salagarria delakoan daude, "are gehiago hiruko Gobernua eta Eusko Jaurlaritza tartean izanda". Gorrek itzultzaile baten bidez jarraitu ahal izan zuten zozketan, errotulazio gehiena elebidunez irakur zitekeen eta Javier Madrazo sailburuak hasierako azalpen batzuk ere euskaraz eman zituen. Hortik landa, Gaztelako hizkuntza izan zen jaun eta jabe. Argazkian, gorrentzako itzultzailea zozketaren datuak ematen.\nJendartea 2005-10-20 12:58\nMetroen maiztasuna areagotzea nahi du Sopelako Ezker Batuak\nUkberri\t Sopela, Urduliz eta Plentziako geltokietatik igarotzen den metro kopurua "ez da nahikoa", EB-Berdeak taldearen ustez. Hori dela eta, Metro Bilbaori zerbitzuaren maiztasuna handiagotzea eskatzeko proposamena egingo diote Sopelako udalbatzari, urriaren 25ean egingo den osoko bilkuran. Horretaz gain, lanegunetako ordutegiaren hasiera 5:00etara aurreratzea eta, egun horietan, zerbitzuak gaueko hamabiak arte iraun dezala ere eskatuko dute. "Laster hamar urte beteko ditu metroak. Ordutik hona, erabiltzaileen kopurua handitu bada ere, ordutegiak eta maiztasunak ez dituzte aldatu", diote Sopelako EB-Berdeek. Horren harira, sinadura bilketa egingo dute larunbat honetan.\nJendartea 2005-10-17 20:45\nSopelan eraikiko diren 75 babestutako etxebizitzak zozketatu dituzte\nUkberri\t Javier Madrazo Eusko Jaurlaritzako sailburua, Sopelako Udaleko Imanol Garai alkatea, Ricardo Ibarra hirigintzarako zinegotzia eta Jose Vicente Ojinaga EB-Berdeen zinegotziaren babespean Jose Antonio Gonzalez notarioak Etxebidek antolatutako 75 Babes Ofizialeko Etxebizitzen (BOE) zozketa eraman du aurrera Larrabasterrako Urko polikiroldegian gaur goizean. EAJ eta EB-Berdeen politikarien aurrean zozketaren emaitza jakiteko irrikitan zeuden 300 bat bizilagun eta bere protesta agertu duten Sopela Aurrera herri plataforma zein Sopela eta Urdulizko Gazte Asanbladako kideak izan dira. Bere aldetik, Madrazok 650 eta 800 arteko BOE berriak eraikitzeko asmoa azaldu du. Argazkian, erdian, Imanol Garai eta Javier Madrazo.\nJendartea 2005-10-15 14:31\nBabes ofizialeko 75 etxebizitza zozketatuko dituzte astelehenean Sopelan\nUkberri\t Urriaren 17an zozketatuko dira, Sopelako metro geltokitik hurbil, trenbidea eta Olabide kalearen artean dagoen 9.1 eremuan egingo dituzten babes ofizialeko 46 etxebizitzak; eta Sipiri kaleko plazatik –"balearen parkea" izenarekin ezaguna– hurbil dagoen Zaldu zonaldeko gainontzeko 29ak. Horietako bat eskuratu ahal izateko 300 lagun baino gehiagok eman dute izena Etxebiden, udal iturrien arabera. Bere garaian, "onartutako eskaeren artean, sopeloztarrek lehentasuna izatea" eskatu zitzaion Eusko Jaurlaritzako Etxebizitza eta Gizarte Gaietarako Sailari, gogoratu dutenez. Zozketa 12:00etan egingo da, Urko kiroldegian. Zorioneko direnek bi urte barru jasoko dituzte etxeko giltzak. Izan ere, poligono biak 2007rako amaituta egotea aurrikusten dute.\nJendartea 2005-10-14 12:57\nPertsona bat zauritu da Sopelan furgoneta batek eta auto batek talka egitean\nUkberri\tPertsona bat zauritu da gaur goizean Sopela udalerri parean, furgoneta batek eta auto batek BI-2122 errepidean talka egin dutenean, Plentziarako norabidean, Ertzaintzak jakinarazi duenez. Auto-istripua gaur goizeko 8:40an gertatu da Volkswagen furgoneta baten eta Peugeot 406 baten artean. Ibilgailu bateko gidaria barruan harrapatuta gelditu da eta suhiltzaileek atera behar izan dute. Ondoren Gurutzetako ospitalera eraman dute.\nJendartea 2005-10-05 14:55\nLonjen auzia dela eta, "hedabideetan nabarmendu nahi izatea" egotzi dio Ezker Batuari Sopelako Udalak\nUkberri\t Lonjak etxebizitza bihurtu ahal izateko udal-ordenantza berria eskatuz, EB-Berdeak taldeak aurkeztutako mozioari erantzun dio gaur, prentsa ohar bidez, Sopelako Udalak. "Azken aldian mantentzen ari den jokabideari eutsiz, hedabideetan funtsik gabeko titular arranditsuak izatea da beraien asmoa", EAJk osatzen duen Tokiko Gobernu Batzordeak adierazi duenez. Udal agintarien hitzetan, "proposamen horrek ez luke etxebizitzen prezioa behera egitea lortuko, lonjena garestitzea baizik; eta espekulazioa ekarriko luke horrek". Hori dela eta, arazoari konponbidea bilatzean arreta jartzea eskatu diote Ezker Batuari, "alokatzeko etxebizitza gehiago eta Babes Ofizialeko Etxebizitzen zozketa gutxiago eskainiz, eta Eusko Jaurlaritzaren diru-laguntza jasotzen duten pisuak herritar kopuru handiagoari zabalduz". (Argazkian, Imanol Garai Sopelako alkatea).\nEkonomia 2005-10-04 12:26\n"Zergak ez igotzea bezalakoa da" %3,3 gehiago ordaintzea, Sopelako Udalaren ustez\nUkberri\t Nahiz eta EAJk osatzen duen Sopelako Gobernu Batzordeak gehiengo osoa izan, PSE-EEren aldeko botoak ere jaso zituen, osteguneko osoko bilkuran, 2006rako udal zergak %3,3 (Kontsumorako Prezioen Indizearen igoerarekin bat) igotzeko proposamenak. "Zergak ez igotzea bezalakoa da", adierazi zuten tokiko erakundeko kideek. Tasak ere beste horrenbeste egingo dute gora, zaramari dagokiona izan ezik. Horretan %6koa izango da igoera, "egindako txosten ekonomikoak aurreko tasarekin zerbitzuaren kostuaren %83ra baino ez ginela heltzen agerian utzi zuelako". "Egindako moldaketarekin, berriz, zerbitzuaren %90a ordainduko dute auzotarrek, eta Sopelako Udalak berak hartuko du beregain gainontzeko %10a", azaldu zuen Gonzalo Garcia Ekonomia eta Ogasun zinegotziak. (Argazkian, aurreko osoko bilkura bateko argazkia).\n‹‹ Aurrekoak 1 2 3 4 ... 102 103 104 105 106 107 108 109 ... 115 116 117 118 Hurrengoak ››


Txina Wire zauria erresistentzia Series hornitzailea eta fabrikatzailea - Factory Handizkako - JDC\nHasiera > Produktuak > Wire zauria erresistentzia Series\nHaririk gabeko erresistentzien serieak erresistentzietan gehien erabiltzen direnetako bat da. Hariko zauriaren erresistentziaren gorputza erresistentzia alanbrea da. Erresistentziaren haria zeramikazko eskeletoaren inguruan biratzen da, beruneak lotuta daude eta gainazala beirazko geruza edo pintura isolatzaile batez estalita dago.\nHaririk gabeko zaurien erresistentziak zeramikazko eskeleto baten gainean constantan, manganeso-kobrea edo nikela-aleazioko alanbre bateko zaurizko erresistentzia mota dira, gainazalean babes edo pintura beirazkoak.\nZauriaren alanbre erresistentzien seriearen errendimenduaren ezaugarriak zarata oso baxua, tenperatura erresistentzia handia, potentzia handia, egonkortasun ona, tenperatura koefiziente txikia, doitasun altua, baina maiztasun handiko ezaugarri eskasak. Haririk gabeko hari erresistentzien seriearen erresistentzia normalean 0.1Î © ï½ž 5MÎ © izan ohi da, batez ere egokia tenperatura eta potentzia handiko aldietarako.\nJDC dago du lider fabrikatzailea eta hornitzaile egiteko Wire zauria erresistentzia Series egina in Txina. Gure produktu daude merkea, ongietorri to gure fabrika hetaizkako Wire zauria erresistentzia Series, dugu izango ematen zuk doan lagin, du onena ondoren-salmenta zerbitzu eta puntuala entrega denbora.


BIOGRAFIA - BULEGO\nBULEGO 2019ko urtarrilean lehen pausoak ematen hasi zen disziplina anitzeko proiektua da.\nPassepartout taldeko kideak, erreferentzi musikal zein kultural ezberdinetatik hornituz proiektu berri baten aldeko apustua egitea erabaki genuen. Gure zaletasunaren profesionalizaziorako pauso bat eman eta ikusmira zabaltzeko helburuarekin hasi zen BULEGO taldea. Betiere musikaren panorama garaikideari so eginez eta gaur egungo beharrei erantzunez sortutako iniziatiba bezala definitu izan dugu taldea.\nDisziplina anitzeko proiektu bat den arren, musika da BULEGOren bihotza eta funtsa.\nPOP dantzagarria eta energia positiboz betea da boskoteak eskaintzen duguna.\nHitzetan egunerokotasunean aurkitzen diren gauza txikiei buruz hitz egiten dugu harremanei eta sentimenduei toki berezi bat eskaintzen diegularik. Edonor identifikatuta sentitzeko moduko egoerak aurkitu ahalko ditu entzuleak esaldien artean.\nKantuen bitartez barruan daukagun energia transmititzeko helburua dugu eta horretarako ahotsari behar duen tokia uzten saiatzen garen arren, parte instrumentalean ez da hutsunerik ageri. Soinu paisaia garaikideak, base erritmiko landuak eta armonia alaiak definitzen dute gure soinua.\nBULEGO hasiera-hasieratik disziplina desberdinetako profesionalekin elkarlanean aritzearen alde egin duen ekimena izan da. Musika da guztia mugitzen duena eta atal denen funtsa, baino hau janzten duten adarrak ezinbestekotzat ematen ditugu.\nLehen pausoetatik koherentzia ematen saiatu gara proiektuaren arlo desberdinei, diseinu grafikotik, janzkera eta sare sozialetako zein bisual mediako edozein eduki estetika baten baitan biltzeko asmoz.\nEñaut Gaztainaga izan da Bulego EPan ekoizpen eta grabaketaren arduraduna. Diseinu grafiko eta janzkerari dagokionez Ander Azpiazu eta Eneko Aranbarri ren zuzendaritzapean egon gara hurrenez hurren. Sozial mediaren arduraduna Ane Lizarralde dugu. Managementa Deep Sodaren esku dago. Profesional ezberdinez osatutako lantaldean musika konposaketa eta interpretaziotik haratago doazen beharrei erantzuna ematen saiatzen ari gara.\n2020ko maiatzean kaleratu dugu lehen iraupen laburreko lana.\nHegan izeneko singlearekin estreinatu ginen Gaztea irratian eta hilabeteren barruan youtuben 13.000 entzunalditik gora eta Spotifyn 5000 entzule baino gehiago izan ditugu.\nDatorrena datorrela izan da bigarren aurrerapen kanta eta apirilaren lehen astean kaleratu dugu lyric bideo batez lagunduta. Azkenik apirilaren amaieran estreinatu dugu BULEGO, sei kantaz osatutako lehen EP-a.


Ahetze 2010. urtean — Euskal kultur erakundea\nAhetze aldaketa betean dago. Laborantzak, lehen nagusi zenak, herriko jardueraren %2 baizik ez du hartzen. Gizarte eta lan paisaia birmoldatu da langile eta enplegatuen (%60) eta beren konturako ari diren artisau eta merkatarien alde (%14).\nAhetze herriak hogei bat enpresa dauzka 2010ean. Garapen demografikoa, higiezinen hedapen ikaragarri bati lotua, birmoldatze sozioprofesional horri hurbiletik jarraitzen zaio. Ahetzeko herriak erabaki du herriaren ondarea tresna bihurtzea hezkuntzaren eta txertatze zein kohesio sozialaren zerbitzuko.\nAhetze herriaren aldaketa\n"1970. hamarkadan, baziren oraino 30-40 etxalde Ahetzen. Ezkondu nintzen urtean, 1972an, 500 herritar inguru ginen"kontatzen du Roger Dufau Xahieneakoak, 1939an sortu zenak.\nGaur egun, sei laborari baizik ez da gelditzen herrian. Roger-ek lurrak alokatzen dizkie Arbonako edo Ezpeletako laborari batzuei.\nBiztanlegoa 1600 lagun arte emendatu da, 1970. harmakadaz geroztik eraman diren hainbat higiezin proiekturen eraginez, horien artean herri-barnekoarena.\nProiektu horiek zerbitzu berriak (okindegi-gozotegia, pizzeria, mediku, kinesiterapeuta eta dentista kabineteak, eta abar.), kirol ekipamenduak (etxe multzoan txertatua den bigarren pilotalekua, Pantxoa Sein trinketa, 1993an eraikia), bai eta dauden eskola eta haurtzaindegia handitzeko beharra ere ekarri dituzte. Bere itxura gero eta handiagoa den higiezinen eskaerari egokitzea erabaki duen herriarentzat, herri barneak txikiegia dirudi orain.\n"Ezkondu nintzenean, 1947an Teiletxean, doi-doia bospasei auto baziren Ahetzen", azaltzen du Charles Doyhenard-ek, 1922an sorturik (87 urte). Gaurko antolaketak (biribilgunea, aparkalekua) garai berri baten seinale dira.\nAhetze herriko ondare elementu nagusiak\nGaraiak aldatzen badira, ondarearen elementu batzuek gureganaino iraun dute herrian aztarnak utzi dituzten jarduerak edo pertsonak kontatzeko gisan.\nHerri barneak etxe ederrak dauzka, hala nola Sabatenea, Biperrenea (seroren etxe ohia) edo Xahienea. Azken hau, denbora iragan ahala, hainbat aldiz handitu eta altxatua izan da. Pixka bat urrunago, Etxeberria dugu, Miranda familia aterbetzen zuena, hau da, lehen elizako ezkilak jotzeko ardura zuen familia.\nSan Martin eliza, XV. mendeko prozesio gurutzeagatik famatua, gaur egun indarra galdu duen erlijiozko ohitura baten lekuko da : "lehen, bi meza ematen ziren Ahetzen eta eliza mukuru betea zen ; orain, meza bat baizik ez da, eliza ia hutsean iragaten dena. Apeza Arbonan bizi da eta bi parropientzat ari da lanean. Apezetxea saldua izan da", kontatzen du Charles Doyhenard-ek. Honek Belhardiko errota ezagutu zuen, jardunean zegoenean. 1960. hamarkadaren amaieran saldu zuten, errotazaina hil ondoren. Herri barnean zapatari eta arotz bat (Germaine Carrera-ren aita) ere baziren.\nNahiz edateko ur hornikuntza 1966tik goiti hasi zen, herriko latsarria edo iturria jendea erakartzen zuen bilgune bat zen ; jendeak segitu zuen erabiltzen 1980 arte inguru.\nAhetzek bi pilota plaza dauzka; bata, zaharrena, herriko etxeko hormari lotua, eta beste bat, 2008an egina, hiri-barneko bizitegien erdian kokatua. Pantxoa Sein trinketea (herriko eskolari datxikola) 1993an eraikia izan da.\nLehengo Ahetze: argazki bilduma


Ipuinak eta liburuak – 3 orrialdea – Guraso.eus\nElena Odriozola ilustratzailea Hans Christian Andersen sarietarako hautagai\nIBBYk aurtengo Hans Christian Andersen sarietako hautagaiak iragarri berri ditu. Ilustratzaileen atalean sei izan dira aukeratutako artistak eta Elena Odriozola ilustratzaile euskalduna haien artean dago. Haur eta gazte literaturaren (HGL) alorrean mundu mailako saririk ospetsuenak dira, ilustratzaile batek eta idazle…\nguraso 2020-01-23 2020-01-22 AISIALDIA, AKTUALITATEA, Ipuinak eta liburuak, Sailkatu gabea No Comments\nEz zaude bakarrik, Asun Casasola ipuin lehiaketa\nIndarkeria Matxistaren Kontrako Egunean aurkeztu zuten Asun Casasola Ipuin Lehiaketa, bosgarren edizioa. Ez zaude bakarrik lelopean hasi dute aurtengo edizioa eta hau izango da aurkeztuko diren lanek izan beharko duten gaia. Beste urte batez, “indarkeria matxistarik gabeko jendarte bat irudikatzeko”…\nguraso 2020-01-16 2020-01-10 AISIALDIA, AKTUALITATEA, Ipuinak eta liburuak No Comments\nIpuinak: hiru proposamen\nAsko eta askotariko ipuinak argitaratu dira. Hemen doaz Durangoko Azokan aurkeztutako hiru. Xabier Olasoren Iker ikerlaria eta fantasia liburua, Shan eta Shen edo bidean ikasia, eta Patxi Zubizarretaren Korro, Kuru, korri! Idazleek egin digute aurkezpena.\nguraso 2020-01-13 2020-01-13 AISIALDIA, AKTUALITATEA, Ipuinak eta liburuak No Comments\nLectura Facil Euskadi Irakurketa Erraza elkartea sarritan arretarik jasotzen ez duen jendearekiko sentsibilizaziotik sortu zen: irakurtzeko edo irakurtzeko zailtasunak dituzten pertsonekiko sentsibilizaziotik. Kolektibo zabala da, eta biztanleriaren% 30ek material espezifikoen funtsa behar du irakurketaz gozatu ahal izateko, kulturarako sarbidea izateko…\nDiskoa: ‘Azalerako ipuinak’\nAzalerako ipuinak ahozko tradiziotik eta gaur egungo literaturatik jasotako errimak, ipuin txikiak, abestiak, altzo-jolasak, esku-jolasak… dira. Maria Uriartek eta Saroa Bikandik egin dute 0-5 urteko umeentzako.\nguraso 2020-01-04 2019-12-19 AISIALDIA, Ipuinak eta liburuak, Jolasak No Comments\nAmelia Barquinen Kinka blogetik ekarri dugu testu hau. Azken urteotan asko izan dira trans gertakaria jorratu duten ipuinak. Ikuspegi desberdinetatik egiten dute, gizartean dauden ikuspegiak hain zuzen, eta niri neuri ipuin horiek guztiak ez zaizkik balio berekoak iruditzen (beste artikulu…\nguraso 2020-01-02 2019-12-10 AISIALDIA, Ipuinak eta liburuak No Comments\nLiburu proposamena: Nanoliburuak\nGaurkoan ez dugu liburu bat gomendatuko, liburu bilduma bat baizik, nano-liburuak. Zein da bilduma honen ezaugarri nagusia? Nanoak direla, kalitatezko haur literatura eta liburu ilustratuen minibertsioak, oso prezio egokian. KALANDRAKA eta PAMIELA argitaletxeek egungo egileen ipuin ezagunenak kutxa batean bilduak…\nguraso 2019-12-29 2019-12-05 AISIALDIA, Ipuinak eta liburuak No Comments\nAnder Errasti: “Familia biltzeko modua aurkitu dugu liburua elkarrekin eginda”\nJon eta Maite seme-alabek orain dela lau urte proposatu zioten Ander Errasti euren aitari elkarrekin liburu bat idazteko. Iaz argitaratu zuten lehen liburua eta kalean dute bigarren atala ere: Herensugeen itzulera V Sataripeko Guda. Durangoko Azokan izan dira aurten: Autoekoizleen…\nguraso 2019-12-19 2019-12-19 AISIALDIA, AKTUALITATEA, Ipuinak eta liburuak, Sailkatu gabea No Comments\nAsterixen komiki berrian, neska nerabe bat da protagonista\nAsterixen komiki berriak neska nerabe bat du protagonista . ‘Vercingetorixen alaba’ izeneko argitalpenak berrikuntzak dakartza komiki ospetsu hauetara. Munduan hain ezagunak diren komiki hauen edizio berria 20 hizkuntza baino gehiagotara itzuli da, horien artean euskarara. Asterixen abenturetan lehendabiziko aldiz neska…\nguraso 2019-12-15 2019-11-19 AISIALDIA, Ipuinak eta liburuak, Sailkatu gabea No Comments\nAzalerako ipuinak: gorputzetik sartzen den literatura\n‘Azalerako ipuinak’ egitasmoaren bitartez, ahozkotasuna eta haur literatura adin txikikoei eta haien familiei hurbildu gura izan diete. Orain, beste pauso bat eman eta, indarrak batuta, Hegoak lantaldeak, Saroa Bikandik, Peru Magdalenak eta Elorrioko Etxegiroan , Maria Uriarte eta Tomas F.…\nguraso 2019-12-13 2019-12-11 AISIALDIA, Ipuinak eta liburuak No Comments


3D teknologiadun zelulen kapsulatze sistemak, 1 motako mellitus diabetesa tratatzeko bide berria - Info - UPV/EHU\nInprimatu 3D teknologiadun zelulen kapsulatze sistemak, 1 motako mellitus diabetesa tratatzeko bide berria\n3D teknologiadun zelulen kapsulatze sistemak, 1 motako mellitus diabetesa tratatzeko bide berria\nUPV/EHU-CIBER-BBNko ikertzaile batzuek hidrogelean dauden beta zelulak makrokapsulatzeko hainbat sistema ebaluatu dituzte 3Dn inprimatutako gailu ezargarri bati lotuta\nHydrophilicity eta porositatea maila desberdina duten zelularra macroencapsulation gailuak argazkia. Pseudoislot kapsulatu baten bideragarritasunaren kolorea (berdea. Zelula bideragarria, gorri- zelula hilak). Irudia: CIBER-BBN\nZelulen makrokapsulatzeak erakutsi du potentzial handia duela 1 motako mellitus diabeteserako terapietan transplantatutako irlatxo pankreatikoen biziraupen txikia gainditzeko, eta haren gainazaleko propietateek funtsezkoak dirudite inplantea arrakastatsua izan dadin. Ildo horretan, Jose Luis Pedrazek zuzentzen duen UPV/EHUko eta CIBER Bioingeniaritza, Biomaterialak eta Nanomedikuntzako (CIBER-BBN) zenbait ikertzaile beta zelulen makrokapsulatze sistema berriak aztertzen ari dira, alginatozko hidrogel injektagarri bat eta 3Dn inprimatutako kanpoko gailu ezargarri bat konbinatzen dituztenak.\nLan hau Albert Espona-Noguera ikertzailearen doktorego tesiaren parte da. Ikerketaren helburua da barneko hidrogelean xurgatuta dauden beta zelulak babestuko dituen eta aldi berean gorputzeko inplantea modu zehatzean kokatzea ahalbidetuko duen kanpoko makrokapsula bat garatzea. Gainera, zelulen kapsulatze sistema honek aukera ematen du mentuak erraz ateratzeko, inplanteak huts egiten badu edota zelula terapeutikoak berritu behar badira. Ikerketa ICTS Nanbiosis Sendagaien Formulazioaren Unitateak sustatu du, (IMB-CNM, CSIC) Bartzelonako Mikroelektronika Institutuarekin elkarlanean (hau ere CIBER-BBNko kidea da).\nUPV/EHUko Farmazia Fakultateko katedradun José Luis Pedrazek azaldu duenez, “ikerketa honetan, aztertzen dugu makrokapsulatze gailuen azalerak zein eragin biologiko duen (hidrofilizitatea eta porositatea) hidrofilizitate eta porositate gradu ezberdinak dituzten 4 sistematan. Gailu horiek gai izan ziren alginatozko hidrogeletan integratutako arratoien beta zelulei eusteko, eta nahiz eta denek erakutsi zuten biobateragarritasun handia zutela, zelulek itsaspen txikia zuten hidrofoboen gainazalean eta horrek murriztu egin dezake erantzun immunologikoa berau inplantatzean”.\nIkerketa honetan, gailu guztien barruan kapsulatutako beta zelulek intsulina jariatzeko duten funtzioari eutsi zioten, baina poro txikiagoa zuen gailu hidrofoboak bideragarritasun zelularraren balio hobeak eman zituen eta, horrenbestez, berau izan liteke hautagairik onena 1 motako mellitus diabetesa duten pazienteei beta zelulak ordezkatzeko terapia bat garatzeko.\nImmunitate sistema babesten duen matrize bat ematen du\nSistema honetan, alginatozko hidrogelak immunitate sistema babesten duen matrize bat ematen du, zeinetan beta zelulak integratuta egoten baitira; makrokapsulatze gailu erdiiragazkorrak, berriz, babes mekanikoa ematen du, baita erraz erabiltzeko eta berreskuratzeko aukera ere. CIBER-BBNko taldeko buru José Luis Pedrazen esanetan, “gure helburua zen degradagarria izango ez zen makrokapsulatze gailu bat lortzea, gainazal funtzional eta biobateragarria izango zuena eta gai izango zena barneko alginatozko hidrogela egonkortzeko eta, hala, sistemaren biosegurtasuna bermatzeko eta immunitate sistema babesteko. Gainera, kapsulatze bikoitzeko sistemak bermatu behar du oxigenoa, nutrienteak eta hormonak (esate baterako, intsulina) behar bezala barreiatzen direla eta era berean beta zelulen bideragarritasuna eta funtzio biologikoa mantentzen dela”.\nEtorkizun handiko terapia intsulinaren ekoizpena berrezartzeko\n1 motako mellitus diabetesa gaixotasun autoimmune bat da; intsulina eskasia du ezaugarri, zelula pankreatikoak suntsitzen dituelako, eta horrek odolean glukosa maila handitzea eragiten du. Irlatxo pankreatikoak transplantatzea etorkizun handiko terapia da modu naturalean erregulatzen den intsulina ekoizpena berrezartzeko eta paziente diabetikoen zelulen funtzioa berreskuratzeko. Alde horretatik, zelulen kapsulatzea etorkizun handiko ikuspegi bihurtu da immunoezabatze beharra kentzean transplante arazoak gainditzeko, barrera fisiko bat sartzen delako ezarritako zelulen eta hartzailearen artean.\nIrlatxo pankreatikoen transplantea porta zainean egiten da, eta hor irlatxo asko gal daitezke. Hala ere, makrokapsulatze gailuek irlatxoak galtzea saihestuko lukete eta, era berean, aukera emango lukete mentua erraz lehengoratzeko eta irlatxoak berrezartzeko, beharrezkoa balitz. Horretarako, agente immunitarioak oztopatzeko aukera ematen duten mintz porotsuak dituzten kamera estrabaskularretan oinarritzen dira.\nMota honetako gailuetan nahikoa oxigeno sartzeko, oxigenoa mintzaren bitartez barreiatu behar da inguruan dauden odol hodietatik gailura arte, eta gero, gailuaren bitartez zeluletara iritsi arte.\nNanoBiocel, ikerlan hau sustatu duen taldea, UPV/EHUko Farmazia eta Farmazia Teknologia laborategiko ikertalde bat da, eta era berean CIBER-BBNko eta Nanbiosis-ICTS azpiegitura zientifiko teknikoko kide da, Drug Formulation 10. Unitatearen bitartez.


#etorkinak Artxiboak - etakitto.eus\nTag : #etorkinak\nOrain dela dozena bat urte honako hau idatzi nuen, Mario Onaindiaren biografiaren abiaburu: “Gauza jakina da Eibarko biztanleriak gerraostean hazkunde izugarria izan zuela, kanpo herrietatik –Gaztela, Extremadura edota Galizatik ez ezik, Euskal Herritik bertatik ere– giza oldeak etorri zirelako bertara”. Esaldi horrekin azpimarratu nahi nuen Eibarrera etorritako kanpotarren artean ez…\n“Janzkerak ate asko ixten dizkit” (Sukaina Benslaiman Kraichi, Gizarte Langintzako ikaslea)\nEtiketak: #, #bigarren belaunaldiak, #etorkinak, #Gizarte Langintza\nSukaina Benslaiman Kraichi Eibarren jaio zen orain dela 21 urte. Aita Marokotik lan bila etorri zen lehenengo, eta bere ama pixkat geroago, 90eko hamarkadan. Sukaina eta bere 5 anai-arrebak, beraz, Eibarren jaio ziren eta etorkinen bigarren belaunaldikoak dira. Urkizu ikastetxean, Itzion eta I. Zuloaga Institutuan egin zituen ikasketak, eta gaur…


Eskubaloi derbia, senidetze eguna eta euskara bultzatzeko saioak - Goierriko Hitza : Goierriko Hitza\nOrmaiztegiko eskubaloi taldea, 2004ko azaroko argazkian // I.Hernandez\n2004ko azaroaren 29a ekitaldiz betea izan zen Goierrin, eta horien lekuko izan zen Hitza, beste behin ere. Ormaiztegin San Andres jaietan zebiltzan, bete-betean. Odolki lehiaketa Iñaki Camposek irabazi zuen, eta sukaldaritza lehiaketa Marian Biurrunek. Egunak utzi zuen bestelako ekitaldirik ere, ordea. Legazpiko eta Ormaiztegiko eskubaloi taldeek derbi goierritarra jokatu zuten; 19-27 nagusitu ziren harrikalariak.\nIñaki Campos harakinak irabazi zuen 2004ko Odolki Lehiaketa // E.Imaz\nZaldibiarrak Iparraldera joan ziren, Senpere herriarekin senidetze eguna ospatzera. 150 bat lagun joan ziren, dantzari, pilotari eta trikitilariak tartean. Bazkaria eta Senpereko musikarien saioa ere izan zituzten. Antolatzaileak “oso gustura” gelditu ziren, bai egunarekin, eta baita parte-hartzearekin ere.\nEuskararen Egunaren inguruko ekitaldiak ere hasita zeuden, eta Maita nazazu gutxiago, goza nazazu gehiago lemapean, motibazio saioak egin zituzten hainbat ikastetxeetan, besteak beste, Ordizian. Gazteek euskararen erabileraren inguruan gogoeta egin zuten, jolasak, talde dinamikak eta bestelako ariketen bidez.\nJakintza ikastolako Batxilergoko gazteak, euskara bultzatzeko motibazio saioetan // M.del Olmo


Ohiko Udalbatza plenoa - Agenda - Usurbil\nOhiko Udalbatza plenoa\nOhiko Osoko plenoa egingo da ekainaren 27an, 18:00etan, udalbatza aretoan.\n1.- Aurreko bilkurako aktaren onespena: * 2017/05/30eko bilkura.\n2.- Alkatetzako dekretu hauen berri ematea: 2017ko maiatzaren 22tik ekainaren 16ra (2017/0519-2017/0635).\n3.- 2017-2019 Diru-laguntzen Plan Estrategikoa behin betikoz onartzea.\n4.- Hiri Antolamenduko Arau Subsidiarioetako A-107 (Iartza) Eremuko H.E.U. 107.22 exekuzio unitateari dagokion Xehetasun-Azterketa behin betikoz onartzea.\n5.- Hiri Antolamenduko Arau Subsidiarioetako S-5 (Olarriondo) Sektorean eta A-59 (Ugartondo) Eremuan eraikitzekoak ziren babes ofizialeko 168 etxebizitza, bere garaje eta tratelekuekin, esleitzeko jardunbidea bertan behera uztea.\n6.- Hiri Antolamenduko Arau Subsidiarioetako A-59 (Ugartondo) Eremuko C eta D partzeletan eraikiko diren babes ofizialeko 46 etxebizitza, garaje eta trastelekuen esleipenerako oinarriak behin betikoz onartzea.\n7.- Hiri Antolamenduko Arau Subsidiarioetako A-59 (Ugartondo) Eremuko A eta B partzeletan eraikiko diren 46 udal etxebizitza tasatu, garaje eta trastelekuen esleipenerako oinarriak behin betikoz onartzea.\n8.- Usurbilgo Udalaren 2016 ekitaldiko Kontu Orokorra behin betirako onartzea.\n9.- 2017ko Zerga Ordenantzaren aldaketa behin behingoz onartzea.\n10.- Udalaren aurrekontuko kredituak aldatzeko espedientea onartzea, kreditu gehigarrien modalitatekoa.\n11.- Koordinazio Soziosanitariorako protokoloa onartzea.\n12.- Usurbil 0.0 hondakinen prebentzio eta kudeaketa programa onartzea.\n13.- Mozioa: Erraustegirik ez!


Beste taldeen emaitzak - CD Anaitasuna\nBeste taldeen emaitzak\non 2015 Martxoa 10\nPasa den asteburuak gazitik izan zuen bezala, gozotik ere izan zuen. Preferenteek hil ala biziko neurketa zuten igandean Ikasberriren aurka, baina ez zuten hiru puntuak lortzerik izan eta asko zaildu zaie aurtengo txapelketa. Jubenilek, berriz, bigarren partidaz jarraian puntua batzea lortu zuten, oraingoan Getxoren aurka, eta Ohorezko Kadete mutilek eta Infantil neskek garaipen sendoak lortu zituzten.\nOhorezko Kadete neskek ere puntu baliotsua lortu zuten Tolosan eta alebinek ere bigarren faseko lehen puntua lortu zuten. Infantil Txikiek porrotarekin ekin diote bigarren faseari, eta Kadeteen 1go Mailako mutilek burua altxa ezinik jarraitzen dute.\nIgande arratsaldean jokatutako partidan porrot mingarria jaso zuten Preferenteek San Juanen.\nPartidari gaizki ekin zioten Iker Epelde eta Iñigo Soraluceren mutilek, bosgarren minuturako atzetik baitziren. Partida nola zegoen ikusita eta gaur egun duten egoera ikusita, hiru puntuen bila joan beharrean ziren Preferenteak eta halaxe izan zen. Markagailua irauli eta atsedenaldira bi eta bateko emaitzarekin joan ziren, nahiz eta sentsazioak ez ziren onak.\nBigarren zatiaren hasieran emaitzari eutsi zioten, Ikasberrik aukerak izan baitzituen berdinketa egiteko, baina amaierarako 20 minuturen faltan berdinketaren gola egin zuten azpeitiarrek. Golaren ostean, Anaitasunak izan zuen aukera garbi bat edo beste berriz ere markagailuan aurrea hartzeko, baina ez zuten asmatu Preferenteek atearen aurrean. 73. minutuan, zalantzarako jokaldia izan zen San Juanen. Anaitasunaren aurkako penaltia adierazi baitzuen epaileak harmailetan batu zirenen haserrerako. Azpeitiarren golaren ostean, Anaitasunak ez zuen jakin arriskua Ikasberriren ate inguruan sortzen, eta porrot gogorra jaso zuten azkenean.\nDatorren jardunaldian Zumaian jokatuko dute Zumaiakoren aurka .\nAnaitasuna CD 3\nLarunbat arratsaldean zapore gozoko berdinketa lortu zuten jubenilek Getxoren aurka.\nBizkaitarrak gehiago izan ziren lehen zatian. Aurreko hiru jokalarien artean min handia egiten zuten, aukerak eginez eta arrisku sentsazioa emanez. Hala ere, Anaitasuna izan zen markagailuan aurrea hartu zuena. Kontraeraso polit baten ondoren, Xabier Soralucek bikain loratu zuen baloia atezainaren aurrean. Atsedenaldira joan aurretik, getxoztarrek emaitzari buelta ematea lortu zuten, Anaitasunak egindako bi akatsen ondorioz.\nBigarren zatian hobeto sartu zen partidan Anaitasuna, eta zati orekatua ikusi zen San Juanen. Aukera gutxiago izan zituzten bizkaitarrek eta gure mutilak hobeto jolasten hasi ziren. Horrela, eta korner jaurtiketa batean, Ander Larrañagak binako berdinketa egin zuen.\nPartida amaitzeko ordu laurden falta zela, kontraeraso batean Getxok bi eta hirukoa lortu zuen, baina gure mutilek ez zuten etsi, eta partidako azken jokaldian, Patxi Bastarrikari penaltia egin zioten. Patxi berak, atezaina engainatuz, bukaerako hirunako emaitza jarri zuen markagailuan. Ez zen beste ezertarako denborarik izan, eta bukaeran zapore gozoarekin geratu ziren gure mutilak.\nDatorren jardunaldian Durangon jokatuko dute Cultural Durango taldearen aurka.\nLarunbat goizez jokatutako partidan garaipen erraza lortu zuten Ohorezko Kadete mutilek Arrasaten.\nLehengo zatian nagusi izan ziren gureak, eta atsedenaldira hiru goleko errentarekin joan zen Anaitasuna. Bosgarren minuturako hasi zen irabazten Anaitasuna Joanes Calvoren golari esker, eta berehala lortu zuen bigarrena ere. Xabier Azkoitia izan zen bigarren golean protagonista.\nErraz sortzen zuen arriskua Anaitasunak eta Arrasate beraien zelaitik irten ezinda ibili zen. 25. minutuan hirugarren gola egin zuten azkoitiarrek. Ekain Anduezak sekulako gola egin zuen urrundik eta atsedenaldira iritseko hamar minuturen faltan, berriz ere Ekain Anduezak gola egiteko abagune garbia izan zuen Arrasateko atzelariak eta atezaina atzean utzi ostean.\nBigarren zatian, behera egin zuten Ohorezko Kadeteek, nahiz eta arrasatearrek jaurtiketa bakarra egin zuten Anaitasunaren atera. 60. minutuan laugarren gola egin zuen Anaitasunak, berriz ere Joanes Calvo golegile eta azkeneko minutuan epaileak areaz kanpo egindako falta bat area barruan zela erabaki zuen eta penaltia adierazi zuen etxekoen alde.\nDatorren jardunaldian Ilintxa hartuko dute San Juanen.\nOhorezko Kadete neskak\nLarunbat goizean jokatutako partida gogorra izan zen.\nLehenengo zatia parekatua izan zen, eta Tolosako neskek markagailuan aurrea hartu zuten arren, Nagore Orbeak egindako golarekin banako berdinketarekin amaitu ziren lehen 40 minutuak.\nBigarren zatian, berriz ere Nagore Orbea izan zen golegile eta Anaitasuna aurretik jarri zuen Tolosan. Hala ere, etxekoek lanean jarraitu zuten eta beraien fruitua batu zuten gol bat eginez. Puntuak balio handia du Ohorezko Kadete neskentzat.\nDatorren jardunaldian Intxaurdi hartuko dute San Juanen.\nKadeteen 1go Maila\nLarunbat goizez jokatutako partidan, porrot gogorra jaso zuen Kadeteen 1.go mailako taldeak.\nHasieratik nabarmendu zen Ondartzako futbol zelaian etxeko taldea gehiago zela, batez ere fisiko arloan, nahiz eta teknikoki ere talde ona izan zuten aurrean Anaitasunakoek. Aukerak bata bestearen atzetik izan zituzten hondarribiarrek, baina ez zuten lortzen markagailuan aurrea hartzerik.\n22. minutuan Anaitasunak arriskua sortu zuen etxekoen atean, goleko aukera garbia izan zen, baina ez zuten golik egiterik lortu. Hurrengo jokaldian etxekoek aurrea hartu zuten eta atsedenaldiaren aurretik bigarrena ere egin zuten.\n15 minutuko atsedenaren ostean, partidan sartzeko asmoarekin irten zen Anaitasuna, baina bigarren zatia hasi orduko, beste bi gol egin zituen Hondarribiak. Gainera, Anaitasuna mutil bat gutxiagorekin gelditu zen eta hamaikarekin ezina handia baldin bazen, hamarrekin oraindik eta handiagoa bihurtu zitzaien. Azkenean zazpi gol jasota itzuli ziren Azkoitira.\nDatorren jardunaldian Kostkas jasoko dute San Juanen Kadeteen 1go Mailako mutilek.\nAmaikak Bat 4\nLarunbat goizean jokatutako partidan, porrotarekin hasi zuten bigarren fasea.\nLehenengo minuturako atzetik zen Anaitasuna, korner jokaldi batean jaso baitzuen gola. Hala ere, bost minutu geroago Inhar Subinasek berdinketaren gola egin zuen arez kanpo egindako jaurtiketa bat baliatuta. Golaren ostean, Anaitasunak aukera batzuk izan zituen, baina Amaikak Bat kontraerasora irteten zen eta min egiten zion etxeko taldeari.\n25. minutuan, debarren kontraeraso bat mozteko falta egin zuten etxekoek, eta falta horretatik etorri zen Debako taldearen bigarren gola. Falta jaurtiketa atera egin zuten zuzenean kanpotarrek, baina atezainari eskuetatik ihes egin zion baloiak eta aldaratzean gola egin zuen Amaikak Batek. Berdinketaren golak ez zuen asko iraun iristen. Atsedenaldirako hiru minuturen faltan, Inhar Subinasek berriz ere berdindu egin zuen partida area barruko aldaratze bat baliatuta.\nBigarren zatia ere antzekoa izan zen. Amaikak Batek hasi eta ordu laurdenera egin zuen gola. Hegaleko falta batean Anaitasunako jokalari batek bere atean sartu zuen baloia urruntzen hasi zenean. Handik bost minutura, laugarrena egin zuten debarrek urrutiko jaurtiketa batean. Sekulako gola izan zen.\nAnaitasunak bere hirugarrena luzapenean egin zuen, epaileak area barruan atzelari batek baloia eskuarekin ukitu zuela adieraziz, penaltia eman zion Anaitasunari. Hegoi Garatek jaurti zuen, eta ez zuen hutsik egin 11 metrotatik. Partida berdintzeko aukera ere izan zuten Anaitasunakoek. Sunahi Subinasek egin zuen jaurtiketa, baina baloia kanpora joan zen zuzenean. Aipatzekoa izan zen Amaikak Bat taldeko atezainak azken minutuetan egin zuen lana.\nHurrengo jardunaldian Trintxerpen arituko dira Infantil Txikiak.\nInfantil Neskak A\nAnaitasuna CD 6\nLarunbat arratsaldez jokatutako partidan garaipen borobila lortu zuten Anaitasunako Infantil neskek.\nAurkari oso gogorra aurkitu zuen etxeko taldeak. Gogor saiatu ziren gure neskak, eta partida on baten bitartez garaipena etxean gelditu zen.\nMarkagailuan erraz irabazi zutela ematen duen arren, ez zen horrela izan. Oiartzunek gogotsu ekin zion neurketari eta lehen zatiaren amaieran 1-0 zen markagailua. Bigarrenean, gureek garaipenaren bila jarraituz, presio handiagoa egin zuten eta jokoari erritmoa ezarri zioten. Modu horretan beste bi gol egin zituzten.\nHirugarren eta azken zatia etxeko taldearena izan zen guztiz, Oiartzungo jokalariak fisikoki jaitsi egin baitziren. Beste hiru gol egin zituzten gure neskek azken zati honetan, eta atea hutsean utzi zuten. Taldea txapeldunen fasean sartu denetik lehenengo aldia da atea hutsean uzten dutela.\nGolegileak: Leire (3), Ihintza (2), June (1)\nDatorren jardunaldian berriz ere etxean arituko dira Intxaurdi taldearen aurka.\nIgande goizean San Juanen jokatutako partidan bigarren faseko lehen puntua batu zuten alebinek.\nLehen bi zatietan Anaitasuna gehiago izan zen, bi eta bateko emaitzarekin iritsi ziren azken laurdenera. Lehen gola Joanesek egin zuen. Ezker aldetik jaurtiketa indartsua egin zuen eta zutoinaren laguntzarekin sareetara bidali zuen baloia. Bigarren golean ere Joanes protagonista. Kornerreko estrategia jokaldi batean lortu zuen gola.\nHirugarren zatian, ordea, behera egin zuten Anaitasunako jokalariek, eta Lazkaok partida berdindu eta irabazteko aukerak ere izan zituen. Penalti bat huts egin zuten lazkaotarrek eta gauzak horrela berdinketarekin amaitu zen partida.\nHurrengo jardunaldian Billabonan arituko dira alebinak.